II RAJA-RAJA 5 - BIBLE & BUKU ENDE ONLINE\n5:1 Ia si Naaman, partogi ni parangan ni raja sian Ram, jolma na sangap do ibana di adopan ni tuanna jala marmulia situtu; ai marhite sian ibana ditumpakkon Jahowa hamonangan tu halak Ram, jala ulubalang na tarbarita do ibana, alai puruon.\n5:2 Dung i borhat sahali halak Ram marrongkanrongkan marbajoi gabe diboan nasida ma sian tano Israel sada boruboru na metmet, dibahen ma i gabe sisuruon ni jolma ni si Naaman.\n5:3 Dung i ro ma hatana tu soranganna: Aut ni di adopan ni panurirang na di Samaria tuanki, sai na paluaonna do ibana sian puruna i.\n5:4 Dung i ro ma si Naaman pabotohon barita i tu tuanna, ninna ma: Songon on, songon on hata ni boruboru na sian tano Israel i.\n5:5 Jadi ninna raja sian Ram ma: Antong borhat ma ho, hutongos pe sada surat tu raja sian Israel. Dung i borhat ma ibana diboan huhut sampulu talenta perak dohot onom ribu sekkel sere dohot sampulu salinan pangkean na marhadohoan.\n5:6 Dung i dipasahat ma surat i tu raja sian Israel, songon on do hatana: Molo sahat suraton tu ho, ida ma, naung husuru do manopot ho naposongku si Naaman, asa paluaonmu ibana sian puruna.\n5:7 Jadi dung dijaha raja sian Israel surat i, diribahi ma pangkeanna huhut didok: Tung Debata ma ahu, tarbahen ahu mambunu dohot pangoluhon jolma, umbahen marsuru rajai tu ahu paluahon baoa i sian puruna? Dibahen i ua tanda jala ida hamu ma, na masisindir do ibana tu ahu.\n5:8 Alai dung dibege si Elisa, halak ni Debata, naung diribahi raja sian Israel pangkeanna, disuru ma suruanna tu rajai mandok tu ibana: Boasa tung pola ribahanmu pangkeanmu? Ua ro nian ibana tu ahu, asa tung diboto, na adong do sada panurirang di Israel.\n5:9 Jadi ro ma si Naaman mardongan hodana dohot huretana, laos mangulon di jolo pintu ni jabu ni si Elisa.\n5:10 Dung i disuru si Elisa ma suruanna mandok tu ibana: Laho ma ho maridi pitu hali di bagasan Jordan, gabe sumuang ma sibukmu hian tu ho, jala ias.\n5:11 Jadi tarrimas situtu ma si Naaman mangaruntus mardalan huhut didok: Ida ma, na hurimpu do ruar ibana mandapothon ahu jala jongjong huhut manjoujou Goar ni Jahowa, Debatana, huhut jamahononna tanganna tu sahit i laho paluahon ahu sian puru i.\n5:12 Nda dumenggan do sunge Abana dohot Parpar, angka na di Damaskus sian saluhut aek di Israel? Ndang tarbahen ahu huroha maridi disi asa malum hilalaonku? Jadi marsiulak ma ibana mangaruntus mardalan piripirion situtu.\n5:13 Dung i ro ma jumonok angka naposona, didok ma mandok ibana: Ale amang, tung sura hata na dokdok didokkon panurirang i patupaonmu, nda patupaonmu do i? Lam nuaeng ma dung didok tu ho: Maridi ma ho, asa ias!\n5:14 Jadi tuat ma ibana jala mangungkor di bagasan Jordan pitu hali, hombar tu hata ni halak ni Debata, jadi sumuang ma sibukna, songon sibuk ni sada dakdanak, gabe ias ma.\n5:15 Dung i mulak ma ibana tu halak ni Debata, ibana rap dohot sandok paranganna, dung sahat, jongjong ma ibana di adopanna, ninna ma: Ida ma, nuaeng pe asa huboto na so adong Debata di sandok tano on, dungkon ni di Israel. On pe, ua jalo ma sada silehonlehon sian naposomon.\n5:16 Alai ninna si Elisa ma: Songon sintongna mangolu Jahowa jala ahu jongjong marhalado di jolona, na so tupa jaloonku anggo i. Dung i sai disosoi nian ibana, asa jaloonna, alai sai manjua do ibana.\n5:17 Dung i ninna si Naaman ma: Molo so jadi hape, ua laos ma lehonon tu naposomon tano sorat dua hoda na marsahe mangusung! Ai ndang olo be naposomon mamelehon pelean situtungon manang sipotongon tu angka debata sileban, nda holan tu Jahowa.\n5:18 Holan taringot tu hata on, sai marpamuati ma roha ni Jahowa mida naposomon: Molo masuk tuanku tu bagasan joro ni Rimmon laho marsomba tusi jala martungkolhon botohonku ibana laos marsinggang dohot ahu di bagasan joro ni Rimmon, sai marpamuati ma roha ni Jahowa mida naposomon taringot tu na marsinggang i ahu.\n5:19 Dung i ninna si Elisa ma tu ibana: Laho ma ho mardamedame. Jadi dung mardalan ibana sian lambungna arga sapaal daona.\n5:20 Ninna roha ni si Gehasi, naposo ni si Elisa, halak ni Debatai ma: Ida ma, nunga diolani tuanku si Naaman halak Ram i, ndang adong dijalo sian tanganna manang aha naung binoanna i nian; songon sintongna mangolu Jahowa hueaki na ma ibana, asa hujalo sian ibana manang aha.\n5:21 Jadi dieahi si Gehasi i ma si Naaman; jadi dung diida si Naaman, ibana do hape na nieahanna, manimbung ma ibana sian huretana manjumpangkon ibana huhut didok: Beha sonang do?\n5:22 Jadi ninna ibana ma mangajuk: Sonang do! Na disuru tuanku do ahu mandok tu ho: Ida ma, apala ipe ro mangalualu tu ahu dua dolidoli sian angka sisean ni panurirang, sian dolok Epraim, ua lehon ma tu nasida sapikkul perak dohot dua salin pangkean na marhadohoan.\n5:23 Dung i ninna si Naaman ma: Molo lomo roham, jalo ma dua talenta; pola disosoi ibana jala ditimpus dua talenta perak di bagasan dua puro dohot dua salin pangkean na marhadohoan, jala dipasahat tu naposona dua halak, asa diusung di jolona.\n5:24 Jadi dung sahat si Gehasi tu robean ni dolok i, dibuat ma barang i sian tangannasida jala dipajop di bagasan sada jabu, dipamuli ma anggo angka baoa i, gabe laho ma nasida.\n5:25 Dung i ro ibana muse laos jongjong di adopan ni tuanna. Jadi ninna si Elisa ma mandok ibana: Sian dia do ho, ale Gehasi? Jadi ninna ibana ma: Ndang manang sian dia naposomon mardalan.\n5:26 Alai ninna si Elisa ma mandok ibana: Nda mardalani rohangku rap dohot ho uju mijur baoa i sian huretana mulak manjumpangkon ho? Tung tingki panjaloan perak do i huroha di roham, manang manjalo pangkean manang hau jetun dohot porlak anggur, manang birubiru dohot lombu, manang naposo baoa dohot boruboru?\n5:27 Dibahen i anggo puru ni si Naaman, ingkon lohot di ho ma ro di pinomparmu salelenglelengna. Dung i ruar ma si Gehasi sian adopanna, pintor mamontar ma puru i songon hapur.


Matius 11 (TOBA)\nI. Disuru si Johannes pandidi siseanna manungkun Tuhan Jesus; dihatindangkon Tuhanta do ibana 1-19. II. Dipajeajea do angka huta parmiananna nasailaon 20-24. III. Diarahon angka na loja jala na sorat 25-30\n1(I.) Jadi dung sun dipatihi Jesus siseanna na sampuludua i, hehe ma Ibana sian i, laho mangajari dohot marjamita di angka hutanasida.\n2Alai dibege si Johannes na tarhurung i do barita ni angka na binahen ni Kristus i, jadi disuru ma siseanna manungkun Ibana:\n3Ho do na naeng ro i, manang na asing dope sipaimaonnami?\n4Dung i didok Jesus ma mangalusi nasida: Mulak ma hamu, baritahon hamu ma tu si Johannes i angka na binege dohot na niidamuna on:\n5Na gabe marnida do angka na mapitung, na mardalani do angka na lumpuon, na gabe ias do angka na huliton, na marbinege do angka na nengel na mulak mangolu do angka na mate; tu angka na pogos do binoan barita na uli.\n6Jala martua do na so targasip di Ahu!\n7Jadi dung laho nasida, ditaringoti Jesus ma si Johannes tu natorop i: Aha do na naeng idaonmuna, umbahen na laho hamu tu halongonan? Arung na meoleol na niullus ni alogo do?\n8Manang na naeng idaonmuna do sahalak parabit na lamot? Di jabu ni angka na raja do anggo parabit na lamot.\n9Manang na naeng idaonmuna do tahe panurirang? Olo, hudok ma tu hamu: Sumurung do ibana sian panurirang.\n10Ibana do na nidok ni hata on: "Ahu ma marsuru suruanki patujolom, sipature dalanmu di jolomi."\n11Na tutu do na hudok on tu hamu: Ndang adong na hehe sian jolma, na tinubuhon ni parompuan, na umbalga sian si Johannes pandidi; alai halak na ummetmet pe, naung di bagasan harajaon banua ginjang i, umbalga do i sian ibana.\n12Alai olat ni angka ari ni si Johannes pandidi tu jolo on sigogoan do harajaon banua ginjang i, jala angka sibahen gogo do mangaithonsa.\n13Ai intap si Johannes nama panurirangon ni sude angka panurirang dohot patik i.\n14Jadi molo tartangkup rohamuna i: Ibana do si Elia, na naeng ro i!\n15Hamu angka na marpinggol, pinggol hamu ma i!\n16Alai tu ise ma tahe patudosonku bangso on? Tudos ma nasida tu dakdanak na hundul di paronanan, angka na manjoujou di angka donganna dakdanak, mandok:\n17Hupalui hami suling di jolomu, so haru manortor hamu; andung hupatubegehon hami tu hamu, so saut hamu tangis!\n18Ai na ro do si Johannes, ndang parpapangan, ndang parminum, gabe dipandok: Sibolis do di ibana.\n19Ia ro Anak ni jolma i, na olo mangan jala minum, gabe didok: Ndi, Halak on, sipapangan mago jala sisobur tuak anggur, aleale ni sijalobeo dohot, pardosa! Gabe pintor do Hapistaran i dipintori angka pambahenanna i.\n20(II.) Dung i ditorui Jesus ma huta, angka naung gumodang marnida hagogoonna i, ala so muba rohanasida, ninna do:\n21Marjea ma ho, Korasin! Marjea ma ho, Betsaida! Ai aut di huta Tirus dohot Sidon dipamasa hagogoon angka na masa di hamu, ndang tarbahen so paubaonna rohana uju i, marabithon goni, hundul di orbuk!\n22Angkup ni i, hudok ma di hamu: Neang do sitaonon ni pangisi ni huta Tirus dohot Sidon di ari uhum i, martimbangkon sitaononmuna.\n23Ia ho Kapernaum! Nda na pinatimbo ho ro di langit an? Sidabuhononhon do ho sahat tu api na roko! Ai aut di huta Sodom dipamasa hagogoon angka na masa di bagasan ho, ndang tarbahen so hot dope huta i rasirasa sadari on!\n24Angkup ni i, hudok ma di hamu: Neang do sitaonon ni pangisi ni huta Sodom di ari uhum i, martimbangkon sitaononmuna!\n25(III.) Uju i ma didok Jesus hatana songon on: Hupuji Ho, Amang, Tuhan na manggomgomi banua ginjang dohot tano on, ala ditamondingkon Ho hata i sian jolo ni angka na pistar dohot na marroha, gabe dipapatar Ho i tu angka siondihononhon.\n26Olo, Amang, ai i do dihalomohon roham hian.\n27Saluhutna i, nunga dipasahat Damang tu Ahu; asa ndang adong na tumanda Anak i dungkon ni Ama i; Ama i pe, ndang adong na tumanda i, ia so holan Anak i, angkup ni na pinodaan ni Anak i, mangihuthon lomo ni rohana.\n28Ro ma hamu tu Ahu, hamu angka na loja jala na sorat, asa hupasonang hamu!\n29Jangkon hamu ma augangku, marguru ma hamu tu Ahu, ai na lambok do Ahu jala na serep marroha, asa dapotan hasonangan tondimuna.\n30Ai lambok do augangku jala neang do dohot na hupaporsanhon.


Johannes 6 | Bibel online |Terjemahan Dunia Baru\nDilehon Jesus mangan 5.000 baoa (1-15)\nJesus mardalan di ginjang ni aek (16-21)\nJesus do “roti hangoluan” (22-59)\nGodang na tartuktuk alani hata ni Jesus (60-71)\n6 Dung salpu i, laho ma Jesus tu bariba ni Laut Galilea manang Tiberias. 2 Torop do halak na sai mangihuthon ibana, ala nunga diida nasida dipamalum ibana na marsahit marhite tanda halongangan.* 3 Dung i, nangkok ma Jesus tu dolok jala hundul ma ibana disi rap dohot angka siseanna. 4 Di tingki i nunga jonok Perayaan Paska ni halak Jahudi. 5 Dung diida Jesus torop halak na ro mandapothon ibana, disungkun ibana ma tu si Pilippus, “Didia do tuhoronta roti laho allangon ni natorop on?” 6 Alai didok Jesus pe songon i laho manguji si Pilippus do, ai nunga diboto Jesus hian na laho sibahenonna. 7 Dialusi si Pilippus ma, “Tatuhor pe roti saarga 200 dinar,* ndang sae i nang pe sasaotik be nasida.” 8 Sahalak sian sisean na margoar si Andreas, dongan saama ni si Simon Petrus mandok tu ibana, 9 “Adong do sahalak dakdanak baoa dison, na mamboan lima roti barli dohot dua dengke na gelleng. Alai dia ma sae i tu jolma natorop on?” 10 Didok Jesus ma, “Suru ma nasida hundul.” Bidang do duhut-duhut disi jala hundul ma nasida. Adong do sian nasida hira-hira 5.000 halak baoa. 11 Dibuat Jesus ma roti i, didok ma mauliate tu Debata, dipambagihon ma tu angka na hundul i, songon i do muse dibahen tu dengke na gelleng i. Dung i mangan ma nasida sahat tu na butong. 12 Dung butong nasida, didok Jesus ma tu angka siseanna, “Papungu hamu ma angka na lobi i asa unang adong na bolong.” 13 Dung i, dipapungu nasida ma lobi-lobi ni roti barli na lima i na so habis ni natorop i. Gok 12 karanjang ma godangna. 14 Dung diida natorop i tanda halongangan* na binahenna i, didok nasida ma, “Tutu, ibana do Panurirang na naeng ro tu portibi on.” 15 Diboto Jesus ma na naeng paksaon ni nasida ibana gabe raja, alani i laho ma ibana muse tu dolok sahalakna. 16 Dung naeng borngin, laho ma angka sisean ni Jesus tu topi ni laut, 17 nangkok ma nasida tu parau jala taripar ma nasida tu Kapernaum. Nunga holom ari, alai ndang ro dope Jesus mandapothon nasida. 18 Jala nunga balga galumbang ni laut i alani alogo na gogo. 19 Tingki dilugai nasida parau i hira-hira lima sahat tu onom kilometer,* diida nasida ma Jesus mardalan di atas ni aek. Dung lam jonok Jesus tu parau i gabe mabiar ma nasida. 20 Didok Jesus ma tu nasida, “Ahu do on, unang mabiar hamu!” 21 Ujungna, las ma roha nasida manjalo ibana masuk tu parau i. Jala ndang sadia leleng sahat ma parau i tu inganan na tinuju ni nasida. 22 Marsogotna i, diida halak natorop na maringanan di bariba ni laut i ma na holan sada do parau disi. Diboto nasida do na so rap Jesus dohot angka siseanna i, ai holan angka siseanna i do na laho. 23 Alai ro ma angka parau sian Tiberias. Sahat ma angka parau i tu jonok ni inganan ni natorop i mangallang roti dung didok Tuan i mauliate tu Debata. 24 Dung diida natorop i ndang adong disi Jesus dohot angka siseanna, nangkok ma nasida tu parau jala borhat ma nasida tu Kapernaum laho mangalului Jesus. 25 Dung jumpang nasida Jesus di bariba ni laut, didok nasida ma tu ibana, “Guru, sadihari do ho tuson?” 26 Dialusi Jesus ma nasida, “Tutu do na hudok on tu hamu, dilului hamu pe ahu ala na butong i do hamu mangallang roti i, ndang ala naung diida hamu tanda halongangan* na hubahen. 27 Unang ma karejo hamu tu sipanganon na olo busuk. Alai karejo ma hamu tu sipanganon na so olo busuk na parohon hangoluan saleleng ni lelengna, na laho lehonon ni Anak ni jolma i tu hamu. Ai nunga dibahen Debata Ama i meterai tu ibana patuduhon na lomo rohana tu ibana.” 28 Didok natorop i ma tu Jesus, “Aha do sibahenonnami laho mangulahon ulaon na sian Debata?” 29 Dialusi Jesus ma nasida, “Laho mangulahon ulaon na sian Debata, patudu hamu ma haporseaonmuna tu halak na sinuruna i.” 30 Dung i didok nasida ma tu ibana, “Aha ma tanda halongangan* sibahenonmu asa huida hami jala asa porsea hami tu ho? Aha do na laho ulahononmu? 31 Mangallang manna do angka ompunami tingki di padang pasir,* songon na tarsurat i, ‘Dilehon Ibana do roti sian banua ginjang laho allangon ni nasida.’” 32 Dung i didok Jesus ma tu nasida, “Ndang si Musa na mangalehon roti sian banua ginjang tu hamu, alai Damang i do na mangalehon tu hamu roti na tutu sian banua ginjang. 33 Ai roti na sian Debata, i ma ibana na turun sian banua ginjang jala na mangalehon hangoluan tu portibi on.” 34 Dung i didok nasida ma tu ibana, “Tuan, sai lehon ma tu hami roti sisongon i.” 35 Didok Jesus ma tu nasida, “Ahu do roti hangoluan i. Manang ise na ro tu ahu ndang na laho male be, jala manang ise na patuduhon haporseaon tu ahu ndang na laho mauas be. 36 Songon naung hea hudok tu hamu, nang pe diida hamu ahu alai ndang porsea hamu tu ahu. 37 Sude na nilehon ni Ama i tu ahu, na laho ro do i tu ahu. Jala ndang palaoonku manang ise na ro tu ahu. 38 Ai turun pe ahu sian banua ginjang ndang na laho mangulahon lomo ni rohangku, alai laho mangulahon lomo ni roha ni na marsuru ahu i do. 39 Lomo ni roha ni na marsuru ahu, i ma asa unang mago nanggo sahalak pe sian sude na nilehonna tu ahu, alai asa paheheonku do nasida di ari parpudi. 40 Ai on do lomo ni roha ni Damang, asa manang ise na manjalo Anak i jala na patuduhon haporseaon tu ibana dapotna ma hangoluan saleleng ni lelengna. Jala paheheonku ma ibana di ari parpudi.” 41 Gabe marungut-ungut ma angka halak Jahudi taringot tu ibana ala na nidokna i, “Ahu do roti na turun sian banua ginjang.” 42 Jala didok nasida ma, “Nda Jesus anak ni si Josep i ibana? Nda tatanda do amana dohot inana? Alai boasa ma dohononna, ‘Na turun do ahu sian banua ginjang’?” 43 Didok Jesus ma tu nasida, “Paso hamu ma ungut-ungutmuna i. 44 Ndang adong manang ise na boi ro tu ahu, anggo so Ama na marsuru ahu i na manogu ibana, jala paheheonku ma ibana di ari parpudi. 45 Songon na Sinurat ni Angka Panurirang, ‘Ajaran ni Jahowa ma nasida sude.’ Ro do tu ahu manang ise naung manangihon jala naung marsiajar sian Ama i. 46 Alai ndang adong jolma naung hea mangida Ama i. Holan na ro sian Debata do naung hea mangida Ama i. 47 Tutu do na hudok on tu hamu, manang ise na porsea dapotna ma hangoluan saleleng ni lelengna. 48 “Ahu do roti hangoluan i. 49 Mangallang manna do angka ompumuna tingki di padang pasir,* alai mate do nasida. 50 On do roti na sian banua ginjang i, manang ise pe boi do mangallang i jala ndang na laho mate be. 51 Ahu do roti na turun sian banua ginjang i. Manang ise na mangallang roti on, mangolu ma ibana saleleng ni lelengna. Roti silehononku, i ma dagingku, na naeng lehononku asa mandapot hangoluan portibi on.” 52 Gabe marsoal ma halak Jahudi sama nasida, ninna ma, “Boha ma bahenon ni ibana mangalehon dagingna i allangonta?” 53 Dung i didok Jesus ma tu nasida, “Tutu do na hudok on tu hamu, molo ndang dipangan hamu daging ni Anak ni jolma i jala ndang diinum hamu mudarna, ndang dapotmuna hangoluan. 54 Manang ise na mangallang dagingku dohot na manginum mudarhu dapotna ma hangoluan na saleleng ni lelengna, jala paheheonku ma ibana di ari parpudi. 55 Ai sipanganon na tutu do dagingku, jala siinumon na tutu do mudarhu. 56 Manang ise na mangallang dagingku jala na manginum mudarhu tongtong ma ibana marsada dohot ahu, jala ahu marsada dohot ibana. 57 Ama na mangolu i do na marsuru ahu jala ahu mangolu alani Ibana. Songon i ma, manang ise na mangallang ahu mangolu do alani ahu. 58 On do roti na turun sian banua ginjang, ndang songon roti na niallang ni angka ompumuna i, ai mate do nasida. Manang ise na mangallang roti on, mangolu ma saleleng ni lelengna.” 59 Dihatahon Jesus do angka hata on tingki mangajari ibana di sinagoga* di Kapernaum. 60 Dung dibege nasida i, godang ma sian angka sisean ni Jesus i na mandok, “Ndang tarjalo hatana i. Ise ma na olo manangihon i?” 61 Alai, diboto Jesus do na marungut-ungut angka siseanna alani hatana i. Didok ibana ma tu nasida, “Na gabe tartuktuk do hamu alani hatangki? 62 Lam boha ma molo diida hamu nangkok Anak ni jolma i tu inganan haroroanna hian? 63 Tondi parbadia do na mangalehon hangoluan, ndang daging na so marguna i. Aha na huhatahon tu hamu sian tondi parbadia do i jala i do na mangalehon hangoluan. 64 Alai adong do deba sian hamu na so porsea.” Ai sian mulana, nunga diboto Jesus manang ise na so porsea jala ise na laho manjehehon ibana. 65 Didok ibana ma muse, “Alani i do hudok tu hamu, ndang adong manang ise na boi ro tu ahu anggo so diloas Ama i.” 66 Alani i, godang ma sian angka sisean ni Jesus na mulak tu ulaon ni nasida hian jala ndang diihuthon nasida be ibana. 67 Gabe disungkun Jesus ma tu apostel na 12 i, “Ndang dohot hamu naeng laho?” 68 Dialusi si Simon Petrus ma, “Ale Tuan, tung tu ise ma hami laho? Di ho do hata hangoluan na saleleng ni lelengna. 69 Nunga porsea hami jala nunga huboto hami ho do na Badia ni Debata.” 70 Dung i dialusi Jesus ma nasida, “Nda 12 halak do hamu hupillit? Alai adong do sahalak sian hamu na gabe sibolis.”* 71 Sasintongna, si Judas anak ni si Simon Iskariot do na tinaringotanna disi. Ai nang pe sahalak sian apostel na 12 i ibana, gabe ibana do muse na manjehehon Jesus.\n^ As. “hira-hira tolu sahat tu opat mil”.\n^ Manang “di halongonan”.\n^ Manang “di jolo ni natorop”.\n^ Di bahasa Junani hata “sibolis” patuduhon halak na paroa-roahon donganna.


5 Bengkel Mobil Daihatsu di Surabaya 2022\nAstra Daihatsu HR Muhammad\njl. hr muhammad no. 4 & 6 - surabaya


Ulaon ni Apostel 20 — PERPUSTAKAAN ONLINE Joujou Paboahon\nGaris Besarna Ulaon ni Apostel\nSi Paulus di Makedonia dohot di Junani (1-6)\nSi Eutikus na di Troas dipahehe (7-12)\nSian Troas tu Miletus (13-16)\nSi Paulus pajumpang dohot angka sintua na di Epesus (17-38)\nMangajari sian jabu tu jabu (20)\n“Umlas do roha ni halak na mangalehon” (35)\nUlaon ni Apostel 20:11\nAs. “diponggoli ma roti i”.\nUlaon ni Apostel 20:19\nManang boi do “Tuan”. Di bahasa Junani Kyrios. Ida di Kamus.\nUlaon ni Apostel 20:24\nTudu-Tudu Laho Marsiajar\nJoujou Paboahon (Edisi Siparsiajaran),\n7/2016, hlm. 22-23\nUlaon ni Apostel 20:35\nJoujou Paboahon (Edisi Umum),\nNo. 2 2017 hlm. 13-14\nUlaon ni Apostel 20:1-38\n20 Dung salpu na gaor i, dijou si Paulus ma angka sisean i. Dipatogu ibana ma nasida jala dipaboa ma na naeng laho nama ibana. Dung i, borhat ma ibana tu Makedonia. 2 Didalani ibana ma angka luat na disi jala dilehon ibana ma angka poda laho patoguhon angka sisean. Dung i sahat ma ibana di Junani. 3 Saleleng tolu bulan ma ibana disi. Alai tingki naeng markapal ibana tu Siria, dibege ibana ma sangkap ni halak Jahudi laho mambunu ibana. Alani i diputushon ma asa mamolus sian Makedonia ibana laho mulak. 4 Didongani si Sopater anak ni si Pirus na sian Berea do ibana, si Aristarkus dohot si Sekundus na sian Tessalonik, si Gayus na sian Derbe, si Timoteus, jala si Tikikus dohot si Tropimus na sian Provinsi Asia. 5 Parjolo ma nasida borhat jala dipaima ma hami di Troas. 6 Alai dung salpu Perayaan Roti na So Marragi, markapal ma hami sian Pilippi. Dung lima ari di pardalanan, pajumpang ma hami dohot nasida di Troas jala pitu ari ma hami disi.\n7 Di ari parjolo di minggu i, tingki marpungu hami laho mangan, mulai ma si Paulus mangkatai tu nasida. Jala torus do ibana mangkatai sahat tu tonga borngin, ala naeng borhat nama ibana marsogotna i. 8 Godang do lampu dipagalak di kamar parginjang inganannami marpungu i. 9 Adong ma sahalak doli-doli na margoar si Eutikus na hundul di jandela. Tingki mangkatai dope si Paulus, mondok-ondok ma ibana laos tarpodom. Gabe madabu ma ibana sian tingkat tolu jala nunga mate ibana tingki diangkat. 10 Dung i turun ma si Paulus. Manungkap ma ibana di atas ni doli-doli i jala dihaol, didok ma, “Unang pola marsak hamu, nunga mangolu ibana muse.” 11 Dung i nangkok ma si Paulus muse tu ginjang jala mulai ma nasida mangan.* Ditorushon ibana ma muse mangkatai sahat tu manogotna. Dung i borhat ma ibana. 12 Mangolu do doli-doli i diboan nasida mulak jala mansai las do roha ni nasida.\n13 Parjolo ma hami nangkok tu kapal jala borhat tu Asos. Alai mardalan pat do si Paulus tusi. Sian i ma boanonnami si Paulus markapal songon tudu-tudu na pinaboana tu hami. 14 Dung didapothon ibana hami di Asos, rap ma hami markapal jala borhat tu Metilene. 15 Marsogotna i, torus ma hami markapal jala sahat di bariba ni Pulo Kios. Marsogotna i so ma hami satongkin di Samos jala marsogotna i muse sahat ma hami di Miletus. 16 Nunga ditontuhon si Paulus asa torus hami markapal so pola maradian di Epesus, asa unang pola habis tingki di Provinsi Asia. Ai naeng hatop ibana sahat tu Jerusalem, molo boi andorang so Perayaan Pentakosta.\n17 Alai sian Miletus, disuru si Paulus ma halak tu Epesus manjou angka sintua na di huria i. 18 Dung sahat nasida, didok si Paulus ma, “Tangkas do diboto hamu songon dia ngolungku di tonga-tongamuna mulai sian na sahat ahu di Provinsi Asia on. 19 Marhobas do ahu tu Tuhan* i songon hatoban, mardongan serep ni roha dohot ilu-ilu jala manaon hasusaan alani sangkap ni halak Jahudi na jahat. 20 Nang pe songon i, ndang hea hutahan diringku laho paboahon angka na denggan tu hamu, manang laho mangajari hamu di jolo ni natorop dohot sian jabu tu jabu. 21 Alai tangkas do hupaboa tu halak Jahudi dohot tu halak Junani na ingkon marhamubaon nasida, manomba Debata jala porsea tu Tuanta Jesus. 22 Alani panogu-noguon ni tondi parbadia, borhat nama ahu saonari tu Jerusalem, nang pe ndang huboto manang aha na laho masa tu ahu disi. 23 Sian kota tu kota, nunga mulak-ulak dipaboa tu ahu marhite tondi parbadia naung dipaima hurungan dohot hasusaan i ahu. 24 Nang pe songon i ndang huetong ringkot ngolungku, asal ma boi hupaujung langkangki dohot ulaon na hujalo sian Tuan Jesus, i ma paboahon barita na uli taringot tu asi ni roha ni Debata na mansai balga i.\n25 “Huboto do, sude hamu naung mambege barita Harajaon i sian ahu, ndang na laho idaonmuna be bohingku. 26 Alani i, hujou do hamu sadari on asa gabe saksi, patuduhon naung ias ahu sian mudar ni sude jolma. 27 Ai ndang hea hutahan diringku laho paboahon tu hamu sude sangkap ni Debata. 28 Parrohahon hamu ma dirimuna dohot sude punguan i. Ai nunga dipillit hamu marhite tondi parbadia gabe pangaradoti di nasida. Parmahani hamu ma huria ni Debata naung ditobus marhite mudar ni Anakna. 29 Huboto do, dung laho ahu ro ma angka serigala na jahat sian tonga-tongamuna. Jala kejam do nasida tu punguan i. 30 Jala sian tonga-tongamuna adong ma na mangajarhon ajaran na so sintong, asa gabe mandao angka sisean i sian punguan i jala mangihuthon nasida.\n31 “Alani i jaga ma hamu. Jala ingot hamu ma, saleleng tolu taon ahu mangajari hamu ganup marsada-sada arian nang borngin mardongan ilu-ilu. 32 Saonari pe, hupasahat ma hamu tu Debata dohot tu barita asi ni rohana na mansai balga i, i ma barita na mambahen hamu togu jala na mambahen hamu mandapot pasu-pasu rap dohot sude halak na badia. 33 Ndang hea dipangido rohangku perak manang mas, manang pangkean sian manang ise pe. 34 Diboto hamu do, marhite tanganku sandiri do huulahon ulaonku laho paradehon na porlu di ahu dohot na porlu di angka halak na rap dohot ahu. 35 Hupatuduhon do sitiruon tu hamu marhite ringgas karejo songon naung hubahen on, ingkon urupanmuna do na gale. Ingot hamu ma hata ni Tuan Jesus na mandok, ‘Umlas* do roha ni halak na mangalehon sian na manjalo.’”\n36 Dung sae didok si Paulus sudena i, marsinggang ma ibana rap dohot nasida sude jala martangiang. 37 Tumatangis ma nasida sude, dihaol jala diumma nasida ma si Paulus. 38 Mansai lungun ma roha ni nasida tarlumobi ala didok si Paulus na so idaon ni nasida be ibana. Dung i ditaruhon nasida ma ibana tu kapal.


Jeremia 50 | Alkitab TOBA\n← Jeremia 51\nJeremia 49 →\nAugust 17, 2008 · 13:40\n50:1 On do hata naung nilumbahon ni Jahowa hian dompak Babel dohot dompak tano ni halak Kasdim marhitehite panurirang Jeremia.\n50:2 Baritahon hamu ma di tongatonga ni angka bangso parbegu jala tingtingkon hamu jala patindang hamu sada partonggol, patubegehon hamu ma i, unang porso hamu! Dok hamu ma: Nunga patu Babel, nunga tarurak Bel, nunga pidom Merodak, nunga tarurak angka ganaganaan panombanombaanna, nunga pesan angka debatana ibana.\n50:3 Ai nangkok do dompak ibana sada bangso sian utara, i ma mambahen tanona gabe halongonan, asa ndang be marpangisi; tole jolma ro di pinahan rap maporus do, dipurpurhon be langkana.\n50:4 Di angka ari dohot di tingki na sasada i, ninna Jahowa, ro be ma halak Israel, rap dohot halak Juda; mardalandalan nasida huhut tumatangis mangalului Jahowa, Debatanasida i.\n50:5 Usousoannasida ma Sion, jala bohinasida manuju dalan laho tusi: Beta hita, marsihohot rohanta tu Jahowa, marpadan na hot salelenglelengna, na so tupa halupahononhon.\n50:6 Birubiru angka na mago do bangsongku na sai laon, siparmahan nasida do mangaliluhon nasida di atas ni angka dolok pangaliluan, mardalani do nasida sian dolok boti tu robean, lupa do nasida di pangulonan hasonangannasida i.\n50:7 Manang ise na jumpangan nasida, suda nasida dipangan, jala musunasida mandok: Ndang marsala anggo hami di nasida; ala naung mardosa nasida dompak Jahowa, partanobatoan na sintong jala haposan ni ompunasida do Jahowa.\n50:8 Maporus ma hamu sian tongatonga ni Babel jala ruar sian tano ni halak Kasdim, jala tudoshon birubiru tunggal ma hamu angka na manguluhon birubiru.\n50:9 Ai ida ma, ahu pahehehon dohot panangkokkon dompak Babel luhutan ni bangso parbegu angka na bolon sian tano na tungkan utara, angka na mangaromrom huta i los tabanonna; sumbianasida tudoshon ulubalang na marantu, na so dung hea mulak boti.\n50:10 Ingkon gabe tabantaban do luat ni halak Kasdim, butongan ma saluhut na mamupusi nasida, ninna Jahowa.\n50:11 Ala naung marlas ni roha hamu, ala naung marolopolop hamu ale angka na mamupusi partalianki, ai pola marhajingjang hamu songon anak ni lombu na mardege, jala mariheihe songon hoda jantan.\n50:12 Ingkon tarurak situtu inamuna jala maila na tumubuhon hamu. Ida ma, ujung ni angka bangso parbegu halongonan do, tano hasang dohot adaran.\n50:13 Maradophon parpiar ni muruk ni Jahowa, ndang be inganan huta i jala ingkon gabe halongonan situtu; manang ise na mamolus sian lambung ni Babel tarhatotong do jala mangarehe ala ni saluhut jea ma manginona tu ibana.\n50:14 Marodor ma hamu jongjong mandopang Babel humaliang, sude hamu ale angka sisintak sior; sior hamu ma dompak huta i, unang ontohi hamu angka sumbia, ai dompak Jahowa do huta i mardosa.\n50:15 Marsuraksurak ma hamu dompak huta i humaliang! Nunga mangoloi patu, nunga marrumpahan angka partanobatoanna, nunga maloha angka parikna! Ai partubolan sian Jahowa do i. Partubolhon hamu ma tu huta i suang songon naung binahenna i bahen hamu tusi.\n50:16 Siaphon hamu ma halak panabur sian Babel dohot halak sitiop sasabi di hamamasa ni gotilon. Maradophon podang ni pangarupa, mulak be ma tumopot bangsona, jala maporus be ma mulak tu tanona.\n50:17 Birubiru na nilotongan do Israel, angka singa do mangalotongi. Jumolo raja sian Assur manganhon ibana; jala parpudi on si Nebukadnesar raja sian Babel mangaropuhi holiholina.\n50:18 Dibahen i, songon on do hata ni Jahowa Zebaot, Debata ni Israel: Ida ma, marlulu ma ahu dompak raja sian Babel dohot dompak tanona, suang songon naung marlulu ahu dompak raja sian Assur.\n50:19 Dung i mulak ma anggo Israel togihononku tu panjampalanna hian asa manjampal muse di Karmel dohot di Basan jala bosuran rohana di dolok Epraim dohot di Gilead.\n50:20 Di angka ari i dohot di tingki na sasada i, ninna Jahowa, luluan ni halak ma hajahaton ni Israel, hape ndang adong dapotsa dohot dosa ni Juda, hape ndang adong jumpangsa nanggo sada! Ai marpangulahi do rohangku mida jolma na hutebahon i.\n50:21 Nangkok ma ho dompak luat na marhajungkaton silompit dua dohot dompak halak isi ni luat na tama torutoruan! Pansingkon jala pidomhon pinomparnasida, ninna Jahowa, jala patupa ma hombar tu saluhut na hutonahon tu ho!\n50:22 Soara hamusuon masa di tano i dohot hasisiap godang!\n50:23 Nunga tung magopu hape jala maponggol nanggar ni sandok tano on! Nunga tung gabe halongonan hape Babel di tongatonga ni angka bangso parbegu.\n50:24 Nunga huta on jorgong dompak ho, ala ni umbahen laos dapot ho, ale Babel, so botobotoanmu. Nunga tardapot ho huhut tartangkup, ala naung marmusu do dompak Jahowa.\n50:25 Nunga pola diungkap Jahowa bagas parpeopan ni sinjatana, jala diparuar angka sinjata ni murukna, ai jadijadian ni Tuhan Jahowa Zebaot do i di tano ni halak Kasdim.\n50:26 Ro be ma sian ujung ni tano on mandopang huta i, ungkap hamu ma angka sopona, pagukguk hamu ma songon busukbusukan jala purun hamu, unang adong pasipasina tading.\n50:27 Tampuli hamu ma saluhut anak ni lombuna, patuat hamu ma i tu pamotongan! Marjea ma nasida, ai nunga ro arina, tingki partubolan tu nasida.\n50:28 Tarbege do soara ni halak na maporus dohot na malua sian tano Babel laho mamaritahon tu Sion partubolan ni Jahowa, Debatanta i, partubolan ni jorona.\n50:29 Paluhut hamu ma dompak Babel halak partembak, saluhut halak sisintak sior, tungkum hamu ma huta i humaliang, unang adong haluaon! Partubolhon hamu ma tu huta i hombar tu pambahenanna marguru tu sude na binahenna bahen hamu tusi ai dompak Jahowa do ibana manenganenga, dompak na badia ni Israel.\n50:30 Dibahen i ingkon marragean angka dolidoli di nasida di angka alamanna jala saluhut baoa sialo musu ingkon rendep do di na sadari i, ninna Jahowa.\n50:31 Ida ma, toruanku ma ho ale si hajungkaton, ninna Tuhan i, Jahowa Zebaot; ai nunga ro arim, tingki partubolon tu ho.\n50:32 Jadi tarsulandit ma si hajungkaton i, laos tinggang, jala ndang adong be na pahehe ibana, jala pagalahonku ma sada api di bagasan angka hutana, gabe suda panganonna saluhut na humaliang ibana.\n50:33 Songon on do hata ni Jahowa Zebaot: Angka na nirupaan do halak Israel rap dohot halak Juda, jala saluhut angka na mambuangkon nasida laos maniopi nasida, manjua paluahon nasida.\n50:34 Alai na gogo do anggo sipalua nasida, Jahowa Zebaot goarna. Sai badahononna do badanasida, asa marhasonangan tano i bahenonna, jala angka hitir anggo halak isi ni Babel.\n50:35 Ingkon ro podang dompak halak Kasdim, ninna Jahowa dohot dompak isi ni Babel dohot dompak angka indukna dohot dompak angka pangarundingna.\n50:36 Ro ma tutu podang i dompak angka panurirang pargapgap, asa gabe angka na oto nasida; ro huhut podang i dompak angka ulubalangna, asa tarhatotong nasida.\n50:37 Ro huhut podang i dompak hodanasida dohot dompak huretana dohot dompak saluhut na hinarana, angka na di tongatonganasida i, asa hira songon parompuan biarna; ro muse podang i dompak angka artana, asa sipupusan ni halak.\n50:38 Ingkon ro huhut haarsihan dompak angka batang aek di nasida, asa marsik, ai tano abalan ni angka ganaganaan do i, jala manenganenga nasida mangasahon ganaganaan angka na sogir.\n50:39 Dibahen i, ingkon maringan disi angka arimo dohot sarigala jala maringan disi angka pidong onggang; jala ndang be inganan ro di saleleng lelengna manang manompang disi marsundutsundut.\n50:40 Songon pangarongrong ni Debata di Sodom dohot di Gumora ro di angka hombar balokna, ninna Jahowa, suang songon i ndang maringan disi jolma nanggo sada, manang manompang disi manisia.\n50:41 Ida ma, na ro do sogot sada bangso sian utara, sada bangso na bolon jala torop angka raja borhat sian angka ujung ni tano on.\n50:42 Mamboan sior dohot hujur do nasida, angka na garang do nasida, jala ndang maralangalang, soaranasida pe songon parhasak ni aek, jala marsihundul di hoda do nasida, marparhohas songon halak parmusu, ro dompak ho ale boru Babel.\n50:43 Dung dibege raja sian Babel baritanasida, malenduk ma tanganna; hagogotan ma ibana, jala angka hitir songon parompuan na mangae posoposona.\n50:44 Ida ma, nangkok do ibana songon singa sian tobing ni Jordan tu inganan na ganting, ai tompuhononku ma mangalele ibana sian i, jala ise ulaning dolidoli na pinillit sipampeongku mangalo nasida? Ai tung ise ma songon ahu? Jala tung ise ma mangalualuhon ahu? Jala tung ise parmahan i na manahan jongjong di jolongku?\n50:45 Dibahen i, tangihon hamu ma sangkap ni Jahowa naung sinangkapna taringot tu Babel dohot pingkiran angka naung piningkiranna taringot tu tano ni halak Kasdim: Tongon do ingkon toltolan ni halak nasida, birubiru angka na gale i, pola tung marseto ingananna mida nasida.\n50:46 Binahen ni soara on: Nunga patu Babel! Pola humuntal tano on, jala tarbege do angguhanggukki di tongatonga ni angka bangso parbegu.


27 Daniel | Alkitab TOBA\n2:1 Dung i paduataonhon hinarajahon ni si Nebukadnesar, marnipi ma si Nebukadnesar, gabe tarsonggot situtu tondina, jala ndang be tarnono matana.\n2:2 Jadi didokkon rajai ma jouon halak partondung sijujur parhalaan, parsibalik mata dohot halak Kasdim, asa dipabotohon tu rajai angka nipina i. Jadi ro ma nasida, jala jongjong di jolo ni rajai.\n2:3 Dung i ninna rajai ma tu nasida: Nunga huipi sada nipi, gabe tarsonggot situtu rohangku, naeng nian botoon nipi i.\n2:4 Jadi ninna halak Kasdim ma tu rajai, marhata Ram: Sai mangolu ma ho; ale rajanami ro di salelenglelengna! Sai pajojor ma nipi i tu angka naposom, asa hujujur hami lapatanna.\n2:5 Jadi ninna rajai ma mangalusi halak Kasdim: Nunga pola ruar parentangku! Molo so dipabotohon hamu tu ahu nipi i, dohot jujurna, ingkon tanggoan hamu, jala bagasmuna i gabe partangkalan bahenon.\n2:6 Alai molo dipabotohon hamu nipi i ro di jujurna i, ingkon jaloonmuna sian ahu angka silehonlehon dohot denggan basa dohot arta angka na mauliutus. Dibahen i paboa hamu ma tu ahu nipi i ro di jujurna!\n2:7 Dung i ninna nasida ma mangalusi paduahalihon: Sai dipaboa rajai ma nipi i tu angka naposomon, asa hujujur hami.\n2:8 Jadi ro ma alus ni rajai, ninna ma: Tangkas do nuaeng huboto mangkatihati tingki do hamu naeng, ala naung diida hamu nunga pola lalu hatangku.\n2:9 Alai molo tung so dipabotohon hamu nipi i tu ahu, uhum naung binuhul hian madabu tu hamu sude, ala naung disangkap rohamuna mangkatahon hata gabus dohot sipaotooto di jolongku, paima muba tingki di rohamu! Dibahen i sai paboa hamu nipi i tu ahu, asa tung hutanda, tarbahen hamu pajojorhon dohot lapatanna.\n2:10 Jadi ninna halak Kasdim ma maralus di jolo ni rajai: Nda tung adong dapot jolma nanggo sada di liat portibi on, na tarbahen pajojorhon hata ni rajai, ala na so dung antong, manang ise raja na timbul, jala marhuaso mangido hata sisongon i sian manang ise partondung, parsibalik mata, manang halak Kasdim.\n2:11 Ai hata na pinangido ni rajai na mamaolhu do i, ndang adong dapot nanggo sahalak na tarbahen pajojorhonsa di jolo ni rajai; dungkon ni debata, angka na so maringan di tongatonga ni jolma.\n2:12 Ala ni tarrimas jala muruk situtu rajai, jala didokkon bunuon saluhut halak na pistar, angka na di Babel.\n2:13 Jadi ruar ma parenta i, ingkon bunuon halak na pistar i; jadi dilului nasida ma dohot si Daniel ro di angka alealena i naeng bunuonna nasida.\n2:14 Jadi ro ma alus ni si Daniel sian parsihohot dohot sian pantas ni rohana mandok tu si Ariok, sintua ni angka parangan ni rajai, naung borhat nian laho mambunu halak angka na pistar di Babel.\n2:15 Dung i maralus ma ibana tu si Ariok, panglima ni rajai, ninna ma: Boasa tung ruar patik na sai horas sian rajai? Jadi dipabotohon si Ariok i ma pangalahona tu si Daniel.\n2:16 Dung i bongot ma si Daniel mangido tu rajai palelengonna janjina tu ibana, asa pabotohononna jujur ni nipi i tu rajai.\n2:17 Dung i mulak ma si Daniel tu jabuna, jala dipabotohon ma barita i tu si Hanania, si Misael do si Azaria angka alealena i.\n2:18 Asa mangido asi ni roha sian Debata, na di surgo i, taringot tu hahomion on, asa unang tarbunu si Daniel dohot angka alealena i rap dohot halak na pistar, angka na asing di Babel.\n2:19 Jadi pinapatar ma hahomion i tu si Daniel marhitehite alatan bornginna i. Dung i dipuji si Daniel ma Debata na di surgo i.\n2:20 Dung i ro ma alus ni si Daniel, ninna ma: Pinuji ma Goar ni Debata sian salelengna sahat ro di salelenglelengna, ai ibana do nampunasa hapistaran dohot hagogoon.\n2:21 Ibana do paimbarhon angka taon dohot jom, ibana paijurhon angka raja dohot pabangkithon, ibana marbasabasahon hapistaran tu halak na pistar dohot roha hapantason tu halak parroha.\n2:22 Ibana do papatarhon na bagas dohot na simuk, ibana do umboto manang aha na masa di bagasan haholomon, jala mian di lambungna do hatiuron i.\n2:23 Mauliate ma ahu tu ho ale Debata ni angka daompung, jala hupuji ma ho, ala naung nilehonmu tu ahu hapistaran dohot hagogoon. Jala dipapatar ho nuaeng muse tu ahu na hupangido hami sian ho; ai nunga dipabotohon ho tu hami hata ni rajai.\n2:24 Dibahen i laho ma si Daniel mandapothon si Ariok, naung nidokkon ni rajai, bunuonna halak angka na pistar di Babel. Dung sahat ibana songon on ma hatana tu ibana: Unang ma bunu halak angka na pistar di Babel! Boan ma ahu tahe tu jolo ni rajai, asa hupajojor jujur ni nipina i tu rajai.\n2:25 Jadi hatop ma si Ariok mamboan si Daniel tu jolo ni rajai, jadi ninna ma tu ibana: Nunga jumpang ahu sada halak Jahudi sian halak na tarbuang, ibana ma pabotohon jujur ni nipi i tu rajai.\n2:26 Dung i ro ma alus ni rajai, ninna ma tu si Daniel, na marimbang goar si Beltsasar: Atehe, tarbahen ho do pabotohon tu ahu nipi alatan naung huida i ro di jujurna?\n2:27 Dung i ro ma alus ni si Daniel di jolo ni rajai, ninna ma: Ia hahomion i na niusoan ni rajai, ndang tarpapatar manang ise tu rajai, nang halak na pistar, nang parsibalik mata, nang partondung manang sijujur parhalaan pe.\n2:28 Alai tahe adong do Debata di surgo, sipapatar hahomion; ibana do pabotohon tu raja Nebukadnesar, manang aha na masa sogotsogot ni ari. Nipimi dohot alatan na niidam di atas podomanmu on do:\n2:29 Dipingkirpingkiri roham do, ale rajanami, di atas podomanmu taringot tu na masa sogot; jadi ro ma ibana na papatar angka hahomion pabotohon tu ho, manang aha na masa sogot.\n2:30 Jadi tu ahu ma dipabotohon hahomion i, ndada ala hapistaran na di bagasan ahu sandiri, gumodang sian tu angka na mangolu na asing, ala na naeng pabotohononhon panjujuron tu rajai, jala asa diboto ho angka pingkiran ni roham.\n2:31 Maralatan do ho, ale rajanami, gabe ida ma, adong gombaran sada apala na bolon tung na timbo sahali do gombaran i, jala sillamna tung na mauliutus do, jongjong di adopanmi, jala rupana mansai songkal.\n2:32 Ia ulu ni gombaran i sian sere palangki, andorana dohot botohonna sian perak, butuhana dohot haehaena sian tombaga.\n2:33 Bitisna sian bosi, patna deba sian bosi, deba sian tano liat.\n2:34 I do na niidam maralatan, paima mungkit sada batu sian ginjang, alai ndada niungkit ni tangan, laos ditipa ma gombaran i di patna na sian bosi marsaor tano liat, laos maropuk dibahen.\n2:35 Jadi rap maropuk ma bosi, tano liat, tombaga, perak dohot sere, jala gabe tudoshon hurangkam, na hinabangkon ni alogo sian pardegean, sandok tung na so jumpang be ingananna. Ia batu na manipa gombaran i manjadi dolok batu na bolon, jala digohi liat portibi on.\n2:36 I ma nipi i, jujurna pe paboaonnami ma nuaeng di jolo ni rajai.\n2:37 Ia ho ale rajanami! Raja ni angka raja do ho nunga dilehon Debata na di surgo i tu ho harajaon, hagogoon, huaso dohot hamuliaon.\n2:38 Manang didia pe maringan jolma manisia ro di binatang di ladang dohot pidong na martongatonga langit, nunga dipasahat ibana tu bagasan tanganmu, jala dipabangkit ho bahen panggomgomi di nasida luhutna: Ho do tahe ulu sere i!\n2:39 Alai dung salpu ho, soluk ma harajaon na asing sada, na moru sian ho; soluk muse harajaon na asing, i ma patoluhon i, na sian tombaga, gomgomanna ma sandok tano on.\n2:40 Ia harajaon paopathon i, togu do songon bosi; ai suang songon bosi mangaropuhi dohot mangarosahi luhutna, ingkon songon i ropuhanna, jala rosahanna luhutna i.\n2:41 Alai na niidam angka pat dohot jarijari ni pat, deba sian tano liat, jala deba sian bosi, boaboa ni harajaon na binagi do i; alai tading do di bagasanna hatoguon ni bosi, sandok songon na niidam bosi marsaor tano liat.\n2:42 Ia jarijari ni pat i deba sian bosi, jala deba sian tano liat; marboaboa togap ni na sabagian harajaon i, getes na sabagiannari.\n2:43 Alai songon na niidam bosi marsaor tano liat, boaboa ni na masialian angka jolma pangisina i, alai ndang olo sada situtu, songon bosi na so tarpasada tu tano liat.\n2:44 Alai di tingki hinarajahon ni angka rajai, padirion ni Debata, na di surgo i, sada harajaon na so tarpapatu ro di salelenglelengna, gomgomanna pe ndang pasahatonna tu bangso na asing; ropuhanna do tahe sogot saluhut angka harajaon i, jala pansingkononna, alai hot do anggo na sasada i ro di saleleng ni lelengna.\n2:45 Sandok songon na niidam niungkit sada batu sian dolok i, so niungkit ni tangan ni jolma, jala diropuhi bosi, tombaga, tano liat, perak dohot sere. Debata na mamunjung do pabotohon tu rajai manang aha pamasaonna sogotsogot ni ari; i do sintong nipi i, sintong dohot jujurna.\n2:46 Dung i manungkap ma raja Nebukadnesar marsomba tu si Daniel, jala didokkon boanon pelean sipanganon dohot angka na hushus bahen sombasomba tu ibana.\n2:47 Dung i ninna raja ma mangalusi si Daniel: Tongon do tahe, Debatamuna do Debata ni angka Debata, jala Tuhan ni angka raja, jala sipapatar angka hahomion ala dapot ho papataronmu hahomion on.\n2:48 Dung i dipatimbul rajai ma si Daniel, jala dilehon tu ibana torop silehonlehon angka na balga, jala dipabangkit ibana gabe pangarajai di sandok luat Babel, jala sintua ni saluhut halak na pistar angka na di Babel i.\n2:49 Dung i dipangidohon si Daniel ma sian rajai, pabangkitonna si Sadrak, si Mesak dohot si Abednego bahen wakilna, parenta luat Babel; tongtong do anggo si Daniel di bagasan jabu ni raja.


I Kronika 19 | Alkitab TOBA\n← I Kronika 20\nI Kronika 18 →\n19:1 Jadi dung salpu angka i, mate ma si Nahas, raja ni halak Amon, jadi anakna i bangkit raja singkatna.\n19:2 Dung i ninna si Daud ma: Naeng ahu marasi ni roha tu si Hanun, anak ni si Nahas, ai amana nahinan pe marasi ni roha do tu ahu; jadi disuru si Daud ma suruanna laho mangapuli ibana ala panading ni amana i. Jadi dung sahat angka naposo ni si Daud tu luat ni halak Amon, tu jolo ni si Hanun, naeng mangapuli ibana.\n19:3 Ro ma hata ni angka induk ni halak Amon mandok tu si Hanun: Tung pasangaphon amangmu ma tagamon si Daud, nang di roham, umbahen disuru tu ho angka pangapul? Nda ala naeng manangkasi dohot mangago dohot mangkahapi tano on, umbahen ro angka naposona i manopot ho?\n19:4 Dung i ditangkup si Hanun ma angka naposo ni si Daud, jala didokkon nabungan janggutnasida jala horoton ulosnasida sahat ro di hundulanna, gabe songon i nasida dipamuli.\n19:5 Jadi laho ma nasida, gabe ro ma halak mangalualuhon tu si Daud barita ni angka suruanna i. Jadi disuru rajai ma halak mandapothon nasida, ai tung na tarurak situtu do angka baoa i dibahen. Ia tona ni rajai tu nasida: Tinggal ma hamu jolo di Jeriko, paima martumbur muse janggutmuna i, dung i pe asa mulak hamu.\n19:6 Alai dung diida halak Amon, naung bau roha ni si Daud mida nasida, gabe ditongos si Hanun dohot halak Amon ma saribu talenta perak laho mangupai angka hureta porang dohot jolma parsihundul sian Mesopotamia, sian Maaka di Ram dohot sian Zoba.\n19:7 Jadi diupai nasida ma tolupulu dua ribu hureta porang angkup ni raja sian Maaka rap dohot paranganna; jadi ro ma nasida jala marsaro di adopan ni Medeba. Santibalatuk dohot halak Amon ro sian hutana be laho tu parporangan.\n19:8 Jadi dung tarbortik barita i tu si Daud, disuru ma si Joab manguluhon sandok paranganna angka na begu i.\n19:9 Jadi ruar ma halak Amon marodor laho tu tongtangan di partungkoan ni huta i. Alai anggo rajaraja angka na hinara i pulik do jongjong di ladang.\n19:10 Jadi dung diida si Joab, sai ibana do hape ditumpur musu i sian jolo dohot sian pudi, gabe dipillit ma sian saluhut dolidoli di Israel, jala dipaodor laho mandopang halak Ram.\n19:11 Alai anggo pasipasi ni parangan i tu tangan ni si Abisai anggina i dipasahat, jala baris dipajongjong laho mandopang halak Amon.\n19:12 Jala didok do: Tung sura talu onjar ahu bahenon ni halak Ram, ingkon ro ho manolongi ahu; alai tung sura talu onjar ho bahenon ni halak Amon, ro pe ahu mangurupi ho.\n19:13 Antong pir ma tondim, itaseahon ma dirinta humongkop bangsonta, humongkop dohot angka huta ni Debatanta; alai sai dipasaut Jahowa ma lomo ni rohana.\n19:14 Dung i martahop ma si Joab rap dohot angka parangan donganna i laho mandopang halak Ram, gabe maporus nasida maradophon ibana.\n19:15 Alai dung diida halak Amon, naung maporus hape halak Ram maporus ma dohot nasida maradophon Abisai, anggi ni si Joab i, jala manginsurut tu bagasan huta; mulak tu Jerusalem ma anggo si Joab.\n19:16 Jadi dung diida halak Ram, naung talu nasida dibahen halak Israel, disuru nasida ma angka suruanna marhara tu halak Ram angka na di bariba ni sunge i, jala si Zoba partogi ni parangan ni si Hadateser manguluhon nasida.\n19:17 Jadi dung tarbortik barita i tu si Daud, gabe dipaluhut ibana ma sandok Israel, jala ditaripari batang aek Jordan i; jadi dung sahat ibana tu nasida, dipaodor ma angka paranganna i dompak nasida; dung dipaodor si Daud angka paranganna i laho mandopang halak Ram, gabe masijonapan ma nasida.\n19:18 Alai maporus ma halak Ram maradophon halak Israel, jala dibunu si Daud ma sian halak Ram pitu ribu halak parmusu di hureta dohot opatpulu ribu halak parhantarhantar, dibunu dohot si Zoba partogi ni paranganna i.\n19:19 Jadi dung diida angka naposo ni si Hadateser, naung talu nasida dibahen halak Israel, gabe mardemak nasida tu si Daud jala mangoloi patu tu ibana. Dung i ndang olo be halak Ram anggo tung haraon ni halak Amon.


Markus 11 | Bibel online |Terjemahan Dunia Baru\nDiburai Jesus hau ara (12-14)\nDipalao Jesus partiga-tiga sian bagas joro (15-18)\nParsiajaran sian hau ara na masak (19-26)\nDialo huaso ni Jesus (27-33)\n11 Dung lam jonok nasida tu Jerusalem, di Betpage dohot di Betania na di Dolok Jetun, disuru Jesus ma dua halak siseanna, 2 ninna ma, “Laho ma hamu tu huta na di jolo an. Dung sahat hamu tusi, jumpangmuna ma disi sada halode na tartambat, na so hea dope dihunduli halak. Bungka ma talina i jala boan ma tuson. 3 Molo adong na manungkun hamu, ‘Boasa dipalua hamu halode i?’ dok ma, ‘Na porlu do i di Tuan i jala hatop do i paulahonna muse tuson.’” 4 Laho ma angka sisean i jala jumpang nasida ma halode i, tartambat di jolo ni pintu ni sada jabu di pinggir dalan. Dung i, dibungka nasida ma talina i. 5 Alai, adong ma manang na piga halak na jongjong disi manungkun nasida, “Boasa dipalua hamu halode i?” 6 Dialusi nasida ma songon na nidok ni Jesus, gabe dipaloas ma nasida laho. 7 Diboan nasida ma halode i tu Jesus, dibahen nasida ma pangkean ni nasida tu halode i jala hundul ma Jesus di atasna. 8 Torop do halak na pahembangkon pangkean ni nasida di dalan i jala na deba mamonggoli ranting ni hau sian ladang. 9 Angka halak na mardalan di jolo dohot di pudi ni Jesus sai manggorahon, “Sai lehon ma haluaon! Dipasu-pasu ma na ro di bagasan goar ni Jahowa! 10 Dipasu-pasu ma Harajaon ni amangta si Daud na laho ro! Sai lehon ma haluaon, Ho na di banua ginjang!” 11 Dung sahat Jesus tu Jerusalem, masuk ma ibana tu bagas joro. Diida ibana ma humaliang, ala nunga botari laho ma ibana tu Betania rap dohot apostel na 12 i. 12 Marsogotna i, tingki borhat nasida sian Betania male ma dihilala Jesus. 13 Sian na dao, ditatap ibana ma sada hau ara naung marbulung. Didapothon ibana ma tusi laho mangida atik boha adong parbuena. Alai dung sahat tusi, ndang adong dapotna agia aha asing ni angka bulungna, ai ndang dapot dope tingkina marparbue. 14 Dung i didok ma tu hau i, “Tung so adong be na mangallang parbuem salelengna.” Dibege angka siseanna i do hatana i. 15 Dung sahat nasida di Jerusalem, masuk ma Jesus tu bagas joro. Dipalao ibana ma sude angka partiga-tiga dohot panuhor na adong di bagas joro i. Ditunggalingkon ma meja ni angka situngkar hepeng dohot bangku ni partiga-tiga darapati. 16 Jala ndang dipaloas ibana manang ise pe mamboan siboanon mamolus sian bagas joro i. 17 Laos ninna do mangajari nasida, “Nda tarsurat do, ‘Bagas partangiangan ni saluhut bangso do didok bagashu’? Alai dibahen hamu do i gabe inganan* ni angka pangarampok.” 18 Dibege angka malim kepala* dohot siboto surat do i, gabe dilului nasida ma dalan laho mambunu Jesus. Alai mabiar do nasida tu ibana, ai sude do natorop i longang alani na niajarhonna. 19 Dung botari, laho ma Jesus dohot angka siseanna sian kota Jerusalem. 20 Alai tingki mamolus nasida manogotna i, diida nasida ma nunga masak hau ara i sahat tu uratna. 21 Diingot si Petrus ma hau ara i, ninna ma tu Jesus, “Guru, ida ma! Nunga masak hau ara na binuraanmi.” 22 Didok Jesus ma tu nasida, “Haporseai ma Debata. 23 Tutu do na hudok on tu hamu, manang ise na mandok tu dolok on, ‘Hinsat ma ho jala dabu ma ho tu laut,’ sai na saut do i asal ma porsea ibana na laho saut na nidokna i jala ndang ganggu rohana. 24 Alani i do hudok tu hamu, jaloonmuna ma sude na tinangiangkon dohot na pinangidomuna, molo porsea hamu na jaloonmuna i. 25 Tingki jongjong hamu laho martangiang, sesa hamu ma sala ni donganmuna tu hamu, asa disesa Amamuna na di banua ginjang i salamuna.” 26 *—— 27 Ro ma muse nasida tu Jerusalem. Tingki mardalan Jesus di bagas joro didapothon angka malim kepala,* angka siboto surat dohot angka pangituai ma ibana. 28 Ninna ma tu Jesus, “Huaso ni ise do dipangke ho mangulahon on? Ise do na marsuru ho mangulahon i?” 29 Dialusi Jesus ma nasida, “Ahu pe adong do sada sisungkunonku tu hamu. Alusi hamu ma ahu, dung i paboaonku ma tu hamu marhite huaso ni ise ahu mangulahon i sude. 30 Pandidion ni si Johannes i, sian banua ginjang do manang sian jolma? Alusi ma ahu.” 31 Masisungkunan ma nasida, ninna ma, “Molo tadok sian banua ginjang, dohononna ma, ‘Antong boasa ndang porsea hamu tu ibana?’ 32 Manang, dohononta do i sian jolma?” Mabiar do nasida mandok songon i, ai sude do porsea si Johannes i sahalak panurirang. 33 Dialusi nasida ma Jesus, “Ndang huboto hami.” Didok Jesus ma tu nasida, “Ahu pe, ndang paboaonku tu hamu marhite huaso ni ise ahu mangulahon i sude.”


Mateus 9 | Bibel online |Terjemahan Dunia Baru\nDipamalum Jesus sahalak na lumpu (1-8)\nDipillit Jesus si Mateus (9-13)\nSungkun-sungkun taringot tu na marpuasa (14-17)\nBoru ni si Jairus; sahalak borua manjama abit luar ni Jesus (18-26)\nDipamalum Jesus na mapitung dohot na ngungu (27-34)\nBidang sisabion alai otik panabi (35-38)\n9 Masuk ma Jesus tu parau jala taripar ma ibana mulak tu hutana. 2 Diboan ma tu ibana sahalak baoa na lumpu na peak di tandu. Dung diida Jesus haporseaon ni nasida, didok ma tu na lumpu i, “Pos ma roham anaha! Nunga disesa be dosam.” 3 Alai deba sian siboto surat i mandok sama nasida, “Na mangaleai Debata do baoa on.” 4 Diboto Jesus do na di bagasan pingkiran ni nasida, ninna ma, “Boasa na jahat dipingkiri hamu di bagasan rohamuna? 5 Dia do ummura dohonon, ‘Nunga disesa dosam’ manang, ‘Hehe jala mardalan ma’? 6 Alai, asa diboto hamu na marhuaso do Anak ni jolma i di tano on laho manesa dosa.” Dung i didok ibana ma tu na lumpu i, “Hehe ma, boan ma tandumi jala mulak ma ho tu jabum.” 7 Dung i, jongjong ma ibana jala mulak tu jabuna. 8 Tingki diida natorop i na masa i, longang ma roha ni nasida. Dipuji nasida ma Debata na mangalehon huaso sisongon i tu jolma. 9 Dung i laho ma Jesus sian i, diida ibana ma sahalak baoa na hundul di kantor pajak, goarna si Mateus. Didok Jesus ma tu ibana, “Ihuthon ma ahu.” Hehe ma ibana jala diihuthon ma Jesus. 10 Di pudian ni ari, tingki mangan Jesus di jabu ni si Mateus, marroan ma angka sijalo pajak* dohot angka pardosa, mangan raphon Jesus dohot angka siseanna. 11 Marnida i, didok halak Parise ma tu angka sisean ni Jesus, “Boasa rap mangan gurumuna i rap dohot sijalo pajak* dohot angka pardosa?” 12 Mambege i, ninna Jesus ma, “Ndang porlu pangubati tu halak na sehat, tu na marsahit do. 13 Laho ma hamu, parsiajari ma lapatan ni hata on, ‘Asi ni roha do na huhalomohon ndang pelean.’ Ai ndang na laho manjou halak na mangulahon na sintong ahu umbahen na ro, alai manjou pardosa i do.” 14 Dung i, ro ma angka sisean ni si Johannes tu Jesus jala disungkun nasida ma, “Boasa ndang marpuasa angka siseanmu songon hami dohot halak Parise?” 15 Dung i didok Jesus ma tu nasida, “Ndang tagamon marsak angka ale-ale ni pangoli saleleng rap dope nasida dohot pangoli i, ndang i? Alai na ro ma tingkina buatonna ma pangoli i sian nasida, dung pe i asa marpuasa nasida. 16 Ndang adong halak na mandungkaphon abit na imbaru tu abit naung buruk, ai molo songon i lam ribakkonon ni pandungkap na baru i ma abit i, jala lam bidang ma na maribak i. 17 Dung i, ndang adong halak na mambahen anggur na baru tu inganan* naung buruk. Ai gabe ribak do ingananna i, use ma anggur i jala sega ma inganan ni anggur i. Alai, tu inganan na imbaru do disimpan anggur na baru jala rap denggan ma duansa.” 18 Tingki mangkatai dope Jesus tu nasida, ro ma sahalak panggomgomi* marsinggang tu ibana jala ninna ma, “Nunga mate be borungku saonari, alai ro ma ho jala jama ma ibana asa mangolu muse.” 19 Dung i, hehe ma Jesus dohot siseanna mangihuthon ibana. 20 Jala ro ma sahalak borua na marsahit naung 12 taon ndang hea so bulanna. Didapothon ma Jesus sian pudi jala dijama ma rambu ni abit luarna. 21 Ai sai didok ibana do di rohana, “Holan abitna i pe hujama, malum do ahu.” 22 Dung i, dibereng Jesus ma tu pudi jala diida ma borua i, ninna ma, “Pos ma roham borungku! Haporseaonmi do mambahen ho malum.” Jala satongkin i malum ma borua i. 23 Tingki masuk Jesus tu jabu ni panggomgomi i, diida ibana ma angka parsuling jala torop halak na mangandungi. 24 Dung i didok Jesus ma, “Kaluar ma hamu sian on, ndang na mate dakdanak i alai na modom do.” Jadi diparengkeli nasida ma Jesus. 25 Dung kaluar natorop i, masuk ma Jesus, ditiop ma tangan ni dakdanak i jala hehe ma ibana. 26 Gabe rarat ma barita taringot tu na masa i di sude luat i. 27 Tingki laho Jesus sian i, adong ma dua halak baoa na mapitung mangihuthon ibana huhut jou-jou, “Anak ni si Daud, asi ma roham tu hami.” 28 Dung masuk Jesus tu sada jabu, didapothon angka baoa na mapitung i ma ibana. Disungkun Jesus ma nasida, “Porsea do hamu na boi ahu pamalumhon hamu?” Dialusi nasida ma, “Porsea do hami Tuan.” 29 Dung i dijama Jesus ma mata ni nasida huhut ma didok, “Alani haporseaonmuna i, saut ma i tu hamu.” 30 Dung i marnida ma nasida. Alai tangkas do dipasingot Jesus nasida, ninna ma, “So tung adong manang ise na mamboto on.” 31 Alai disi kaluar nasida, dibaritahon nasida ma taringot tu Jesus di sude luat i. 32 Dung laho nasida, diboan halak ma tu Jesus sahalak baoa na ngungu* ala sinonggopan ni suru-suruan na jahat. 33 Alai dung dipalao suru-suruan na jahat i, mangkatai ma baoa na ngungu i. Alani i, longang ma natorop i jala ninna nasida ma, “Ndang hea dope masa na songon on di Israel.” 34 Alai didok halak Parise i ma, “Marhite huaso ni pangulu ni suru-suruan na jahat do ibana palaohon suru-suruan na jahat i.” 35 Didalani Jesus do sude kota dohot huta laho mangajari di angka sinagoga* ni nasida, mamaritahon barita na uli taringot tu Harajaon jala pamalumhon nasa sahit dohot nasa hagaleon. 36 Mangida natorop i asi ma rohana, ai disusai do nasida jala ndang disarihon,* dos songon biru-biru na so adong parmahanna. 37 Dung i ninna Jesus ma tu siseanna, “Bidang do nian sisabion, alai otik do angka panabi. 38 Alani i, pangido ma tu Nampuna sisabion i asa disuru angka panabi tu sisabionna i.”\n^ Manang “sijalo beo”.\n^ Tas na sian kulit ni binatang.\n^ Sahalak ketua ni sinagoga.\n^ Manang “na bisu”.\n^ As. “dilangkati do nasida jala dibolongkon”.


2 Korintus 7 (TOBA)\n<< 2 Korintus 7 >>\nI. Parungkilon ni apostel i humongkop huria i 1-7. II. Arsak ni roha na sian Debata 8-16\n1(I.) Onpe, hamu angka haholongan, ala naung tu hita angka bagabaga ondeng, tapaias ma dirinta sian nasa na tau pahodarhon daging dohot tondi, laho patulushon habadiaon mardongan biar mida Debata!\n2Jangkon hamu ma hami; ndang adong hujahati hami agia ise sian hamu, manang niago, manang niangatan pe.\n3Ndang hudok i, laho mandabu uhum tu hamu; ai nunga hudok nangkin, naung di bagasan rohanami hamu, asa rap mate jala rap mangolu.\n4Godang do hiras ni rohangku mida hamu, godang do nang pamujingku di hamu; naung tarapul situtu do rohangku, marlas ni roha na sumurung do ahu di bagasan saluhut haporsuhonnami.\n5Ai nang di haroronami tu Makedonia, ndang marhasonangan dagingnami, sandok porsuk do huhilala hami: Paraloon sian duru, hatahuton sian bagasan.\n6Alai Debata, na mangapul na toruk marroha. I ma mangapul nang hami, dibahen haroro ni si Titus.\n7Ndada holan marhitehite harorona, dohot do marhitehite pangapulon, naung jinalona sian hamu, ai dibaritahon do tu hami sihol ni rohamuna, partangismuna dohot ringgasmuna humongkop ahu, gabe lam las do rohangku.\n8(II.) Ai nang pe marsak hamu hubahen marhitehite surat i, ndang husolsoli rohangku disi. Tutu, husolsoli do najolo nian, ai huida marsak rohamuna satongkin, dibahen surat i.\n9Anggo nuaeng, las do rohangku: Ndada ala naung marsak i rohamuna, ala ni hamubaon ni roha, na hinorhon ni arsak ni rohamuna, i do; ai sian Debata do arsak ni rohamuna, asa sandok unang luangan hamu hubahen hami.\n10Ai dihorhon arsak ni roha na sian Debata do hamubaon ni roha tu haluaon, na so sisolsolan; alai dihorhon arsak ni roha ni portibi on do hamatean.\n11Tanda hamu ma arsak ni roha on, na sian Debata; ai dihorhon do di hamu ringgas ni roha na sai godang i, tole paraluson, sogo ni roha, hatahuton, sihol ni roha, pangkamuruhon, paminsangon pe. Di saluhutna i dipatuduhon hamu, paboa na lias hamu, di hata i.\n12Asa hutongos pe surat i tu hamu, ndada ala ni parjahat i, manang ala ni na jinahatanna; ala ni on do tahe: Asa patar sama hamu, di adopan ni Debata ringgas ni rohamuna na humongkop hami.\n13Ala ni i gabe tarapul hami. Alai dung tarapul hami, lam sumurung muse huhalashon hami las ni roha ni si Titus, ala dipahosa hamu saluhutna tondina i.\n14Ai ndang tarila ahu, di na hupuji hamu maradophon ibana; sandok songon naung huhatahon hami saluhutna i tu hamu, mangihuthon hasintongan i, songon i do gabe marhasintongan pamujinami maradophon si Titus.\n15Jala lam tu balgana do holong ni rohana di hamu, paingotingot pangoloionmuna saluhutna, ai dijangkon hamu do ibana mardongan biar dohot lomos ni roha.\n16Na las do rohangku, ala haposan hamu hudapot di na saluhutna.


Hesekiel 39 | Alkitab TOBA\n← Hesekiel 40\nHesekiel 38 →\n39:1 Ia ho ale anak ni jolma, manurirangi ma ho dompak Gog jala dohononmu ma: Songon on do hata ni Tuhan Jahowa: Ida ma, na ro ma ahu marlulu dompak ho ale Gog, induk sian Ros, Mesek dohot Tubal!\n39:2 Jala ahu paundarhon ho jala ahu mangela ho dohot panangkokkon ho sian ujung ni utara sahali, huhut parohon ho tu atas ni angka dolok Israel.\n39:3 Jala ahu mameuthon siormu sian tanganmu hambirang ahu huhut mameuthon angka sumbiami sian tanganmu siamun.\n39:4 Ingkon di atas ni angka dolok Israel ho marragean rap dohot sude parduaan ni paranganmu, ro di bangso angka na hinaram; tu angka pidong panoro, parhabong na marragamragam dohot tu binatang di harangan lehononku ho sohalanna.\n39:5 Ingkon di atas sisik ni ladang i ho marragean, ai ahu mangalumbahon songon i hian, ninna Tuhan Jahowa.\n39:6 Jala ahu manongoshon sada api tu bagasan Magog dohot tu tongatonga ni halak na maringan marsonangsonang di angka pulo, asa tung ditanda nasida, ahu do Jahowa.\n39:7 Jala ahu pabotohon goarhu na badia i di tongatonga ni bangsongku Israel, jala ndang be marlea bahenonku goarhu na badia i, asa tung ditanda angka bangso parbegu, ahu do Jahowa, na badia di tongatonga ni Israel!\n39:8 Ida ma, nunga ro, jala nunga masa, ninna Tuhan Jahowa! I ma ari naung hulumbahon hian.\n39:9 Dung i ruar ma halak isi ni angka huta di Israel, jala tutungonna jala purunanna angka parhohas, tole lombulombu na metmet dohot na balga, tole sior dohot angka sumbia, tole ompongompong dohot hujur, jala suda purunanna dohot api pola pitu taon lelengna.\n39:10 Asa ndang pola be alaponnasida soban sian harangan, jala ndang be tabaonnasida hau sian tombak, ai purunannasida do angka parhohas dohot api, jala tabanonnasida do halak na martaban nasida, jala pupusanna halak na mamupusi nasida na jolo, ninna Tuhan Jahowa.\n39:11 Dung i di ari na sasada i, lehononku ma tu Gog sada inganan bahen parbandaanna di Israel, i ma rura ni halak pamolus tungkan habinsaran ni laut, jala pola polpolonna halak pamolus, jala tanomonnasida disi Gog ro di sandok paranganna, goaronnasida do i: “Rura hariburan ni Gog”.\n39:12 Dung i tanomon ni pinompar ni Israel ma nasida, asa mangurasi tano i, pola pitu bulan lelengna.\n39:13 Tung sandok bangso ni tano i mananom nasida, pola dapotan barita nasida disi, di ari uju marmulia hubahen diringku, ninna Tuhan Jahowa.\n39:14 Pola papulihonnasida baoa angka na mangaliati tano i, angka na mananom rap dohot halak pamolus i jolma angka na teba di sisik ni tano i, asa mangurasi tano i; dung salpu na pitu bulan i mandiori ma nasida.\n39:15 Jadi mangaliati tano i ma halak pamolus i, gabe diida ma holiholi ni jolma, laos dipatindang di lambungna sada partinandaan, paima ditanom halak pananom i ibana tu rura hariburan ni Gog.\n39:16 Nang goar ni sada huta laos Hariburan do, asa tung diurasi nasida tano i.\n39:17 Ia ho ale anak ni jolma, songon on do hata ni Tuhan Jahowa: Dok ma tu angka pidong parhabong marragamragam, dohot tu sandok binatang di harangan: Marluhut ma hamu jala ro! Tung marpungu ma hamu sian na humaliang mangarongom peleanki sipotongon, na hupotongi di hamu, pelean sipotongon na balga sahali do i di atas ni angka dolok Israel, jala sohali hamu sibukna, jala sopsop hamu mudarna.\n39:18 Ingkon suda sibuk ni angka ulubalang panganonmuna, jala mudar ni angka induk ni tano on sopsoponmuna, angka birubiru tunggal, angka anak ni birubiru, angka hambing tunggal dohot lombu, pinahan pamuean sian Basan do nasida luhut!\n39:19 Ingkon panganonmuna tabotabo maradu bosur, jala inumonmuna mudar maradu mabuk sian peleanku sipotongon, naung hupotongi di hamu.\n39:20 Jadi bosur ma hamu mangan sian mejangku hoda dohot hureta, ulubalang dohot halak parmusu marragamragam, ninna Tuhan Jahowa.\n39:21 Jadi marbarita ma hamuliaonku bahenonku di tongatonga ni angka bangso parbegu, asa luhut angka bangso parbegu marnida uhumhu na hubahen i dohot tanganku, na huampehon tu nasida.\n39:22 Asa tung ditanda pinompar ni Israel, ahu do Jahowa, Debatanasida i, olat ni sadarina i dohot tu jolo.\n39:23 Tandaon ni angka bangso parbegu luhut binahen ni hajahatonnasida do hape umbahen na tarbuang pinompar ni Israel, ala mangose nasida maradophon ahu, gabe hutabunihon bohingku maradophon nasida, jala hupasahat nasida tu bagasan tangan ni angka musunasida, jala marragean nasida luhut marhitehite podang.\n39:24 Hombar tu haramunonnasida dohot tu pangalaosionnasida tahe hubahen tu nasida, jala hutabunihon bohingku maradophon nasida.\n39:25 Dibahen i, songon on do hata ni Tuhan Jahowa: Ianggo nuaeng mulak ma togihononku angka na tarbuang sian Jakkob, jala marpangulahi rohangku di sandok pinompar ni Israel, jala piripirion ahu humongkop goarhu na badia i.\n39:26 Ia dung diusung nasida haurahonnasida i dohot sandok pangoseoseonnasida, na mangosei nasida dompak ahu, dung marsonangsonang nasida maringan di tanonasida i, jala ndang adong panonggoti nanggo sahalak.\n39:27 Ia dung mulak nasida huboan sian angka bangso, jala hupapungu nasida sian angka luat ni musunasida i, jala ahu pabadiahon diringku marhite sian nasida di adopan ni torop bangso parbegu.\n39:28 Jadi tandaonnasida ma, ahu do Jahowa, Debatanasida i, nang uju na hubuangkon nasida tu angka bangso parbegu, jala hupapungu nasida muse mulak tu tanonasida i, nanggo sahalak sian nasida tahe ndang tading disi hubahen.\n39:29 Jadi ndang be tabunihononku bohingku maradophon nasida, ia dung huusehon tondingku tu pinompar ni Israel, ninna Tuhan Jahowa!


HOSEA 13 - BIBLE & BUKU ENDE ONLINE\n13:1 Molo mangkuling Epraim, mabiar be do, timbul do ibana di Israel; alai dapotan dosa ibana dibahen Baal, jadi mate ibana.\n13:2 Nuaeng pe, sai didatdati nasida do manambai dosa; dipauli nasida do di nasida ganaganaan na tinuang sian peraknasida, angka ganaganaan tubutubu ni rohanasida, jadijadian ni angka pande saluhutna i. Tusi do nasida martonggo umpelehon jolma, angka anak ni lombu diumma nasida.\n13:3 Dibahen i sobokkon ombun manogot nama nasida, jala sobokkon nambur, na tibu laho, jala sobokkon hurangkam, na hinabangkon ni habahaba sian pardegean, jala sobokkon timus sian pandiloan.\n13:4 Hape ahu do nian Jahowa Debatam olat ni tano Misir, jala Debata dungkon ni ahu, ndang adong tinandam, jala ndang adong sipangolu dungkon ni ahu.\n13:5 Ahu hian marhamaol ho di halongonan di tano na mohop situtu.\n13:6 Alai dung jumpangan panjampalan nasida hubahen, bosur ma nasida, dung bosur nasida, ginjang ma rohanasida, alani dihalupahon nasida ahu.\n13:7 Dibahen i hira gabe singa ma ahu tu nasida, hira babiat ahu mangarop di dalan.\n13:8 Manoro ma ahu di nasida, songon ina ni gompul na agoan anak, jala parsurageonku andoranasida jala polgahongku nasida disi, songon singa boruboru, angka binatang di ladang tahe manansani nasida.\n13:9 Lonong pe ho, ala dialo ho do ahu silehon tua hian tu ho.\n13:10 Didia nuaeng rajam? Ibana nian mangurupi ho di saluhut angka hutam! Jala didia do panguhum, angka na pinandohanmu na sai laon mandok: Lehon di ahu sada raja dohot angka induk!\n13:11 Hulehon do tu ho sada raja di bagasan rimashu, jala buatonku ibana muse sian murukku.\n13:12 Nunga pola binobok hajahaton ni Epraim, nunga pinasinok dosana.\n13:13 Pambebeon ni parompuan na mangae posoposona ro tu ibana, hape anak na so marbisuk anggo ibana, ala so ditopot dalan na bolon di tingkina i.\n13:14 Sian tangan ni parbeguan paluaonku nasida, sian hamatean tobusonku nasida! Didia angka begu antukmu, ale hamatean? Didia hamagoanmu, ale banuatoru, tung na so hutanda do ruhut ni solsol ni roha.\n13:15 Ai ibana do nian sumopar sian angka hahaanggina; ro ma sogot alogo sian purba, alogo sian Jahowa manaek sian halongonan, jadi marsik ma mualna dohot sumurna bahenonna; ibana ma mamupusi parpeopan ni saluhut ulaula hasoloan ni roha.


Jesaya 22 | Alkitab TOBA\n← Jesaya 23\nJesaya 21 →\n22:1 Uhum madabu tu rura paralatan: Aha di ho umbahen tung manaek sandok ho, tu angka tarup?\n22:2 Ho ale huta na gok hariburon, na rame, benteng parolopolop! Ndang manang tinampul ni podang, manang mate tongtang angka na matem.\n22:3 Luhut angka partogim rap maporus do, nunga mangoloi rante on nasida so marsior; saluhut angka na dapot sian ho rap tarrante do, dao do nasida maporus.\n22:4 Dibahen i hudok: Padao hamu pamerengmu sian ahu, asa tumatangis situtu ahu; unang datdati hamu mangapuli ahu taringot tu hasisiap ni boru ni bangsongku.\n22:5 Ai ari hagunturon, hasiapon dohot hasonggoton do na pinamasa ni Tuhan Jahowa Zebaot di rura paralatan; dilohai parik, gabe marsaringar angguhangguk sian dolok.\n22:6 Nunga pola disintak Elam parsumbiaan mardongan hureta dohot jolma parhantarhantar nang angka parsihundul, jala nunga pola mamontar lombulombu ni Kir.\n22:7 Jadi gok hureta ma ruram, angka na dumenggan i, jala dirongom angka parsihundul do bahal i.\n22:8 Jadi dipatait halak ma partanobatoan ni Juda gabe mangaranapi ho di ari na sasada i dompak angka sinjata di bagasan bagas parsinjataan na di tombak.\n22:9 Jadi diida hamu angka rigat ni huta ni si Daud, ai torop do angka i, gabe dipapungu hamu angka aek ni ambar partoru.\n22:10 Dung i dibilangi hamu angka bagas di Jerusalem, jala diloha hamu angka bagas i laho pagontingkon parik i.\n22:11 Jadi dibahen hamu sada lintong di holangholang ni parik na dua i bahen parpeopan ni angka aek sian ambar nahinan Alai ndang manaili hamu dompak ibana na mambahensa, jala ndang dibereng hamu ibana na jumadihon sian narobi.\n22:12 Jadi joujou ma Tuhan Jahowa Zebaot di ari na sasada i mambahen partangison dohot parangguhon dohot hapalpalon dohot parhohoson tangki.\n22:13 Hape ida ma, ianggo nuaeng: Holan las ni roha dohot parolopolopon masa mamotongi lombu dohot manamboli birubiru, mangan juhut dohot minum anggur, lam ninna dope: Mangan jala minum ma hita, ai marsogot do hita mate.\n22:14 Alai nunga dibortikkon Tuhan Jahowa Zebaot hian tu pinggolhu: Tung na so tupa sesaon hajahatonmunaon, paima mate hamu, ninna Tuhan Jahowa Zebaot.\n22:15 Songon on do didok Tuhan Jahowa Zebaot: Laho ma ho mandapothon wakil on, i ma si Sebna pangaramoti ni bagas i dok ma tu ibana.\n22:16 Aha di ho dison, jala ise pinangasahonmu dison umbahen dituhil ho dison tanomanmu? Tung tama ma ho manuhil tanomanmu di ginjang, mangaruangi ingananmu di bagasan dolok batu.\n22:17 Ida ma sampathonon ni Jahowa ma ho, songon panampathon ni halak na gogo jala panguspangusonna ma ho.\n22:18 Lulunonna ma ho tutu, songon rago tongon ragohononna ho tu tano na dao, jala na so marparbalohan, disi ma ho mate, jala disi ma angka hureta hatongamonmu, ho ale haurahon ni bagas ni tuanmu.\n22:19 Dung i onjarhononku ma ho sian tohonanmu, jala tulingkononna ho sian hajongjonganmu.\n22:20 Jadi jouonku ma di ari na sasada i naposongku si Eliakim, anak ni si Hilkia.\n22:21 Jala alithononku ma tu ibana pangkeanmu, jala hohoshononku tu ibana hohosmi, jala pasahatonku pangarajaionmu tu tanganna, asa ibana gabe ama di isi ni Jerusalem dohot di bagas ni Juda.\n22:22 Jala ampehononku anakkinsu ni bagas ni si Daud tu abarana, asa ibana mangungkap, jala ndang adong na tuk mangkinsu, jala ibana mangkinsu, gabe ndang adong na tuk mangungkap.\n22:23 Jala pantikhononku ibana songon labang di inganan na hot, asa gabe habangsa hamuliaon ibana di bagasan bagas ni amana.\n22:24 Asa hot dijujung ibana saluhut hasangapon ni bagas ni amana, angka dangka dohot tunas, saluhut ulaula metmet, sian ulaula panginuman ro di sude ulaula parhinaloan.\n22:25 Di ari na sasada i, ninna Tuhan Jahowa Zebaot ingkon buaton ma labang na pantihi di inganan na hot, jala umpaton jala madekdek; jala siap ma angka na mangihut tu ibana, ai Jahowa do mandok.


Jeremia 24 | Alkitab TOBA\n← Jeremia 25\nJeremia 23 →\n24:1 Dung i dipataridahon Jahowa ma tu ahu dua hirang na marisi parbue ni hau ara, peak di jolo ni joro ni Jahowa, dung tarbuang dibahen si Nebukadnesar raja sian Babel si Jekonya anak ni si Joiakim, raja sian Juda, ro di angka induk ni halak Juda dohot angka pande hau dohot pande bosi, jala tarboan nasida sian Jerusalem tu Babel.\n24:2 Hirang na sada marisi parbue ni hau ara angka na denggan situtu, songon parbue ni hau ara patumonaan; alai hirang na sadanari marisi parbue ni hau ara angka na roa situtu, angka na so tarpangan dibahen hinaroana.\n24:3 Jadi ninna Jahowa ma tu ahu: Aha do na niidam ale Jeremia? Gabe ningku ma: Angka parbue ni hau ara; ia parbue ni hau ara angka na denggan i, tung na denggan situtu do, alai angka na roa i tung na roa situtu do, angka na so tarpangan dibahen hinaroanna.\n24:4 Dung i ro ma hata ni Jahowa tu ahu songon on:\n24:5 Boti hata ni Jahowa, Debata ni Israel: Songon parbue ni hau ara angka na denggan i, songon i do angka na tarbuang sian Juda, angka naung hupaunsat sian inganan on tu tano ni halak Kasdim, tataponku ma nasida tu na denggan.\n24:6 Tataponku ma nasida tutu tu na denggan, jala mulak nasida boanonku tu tano on, jala paulionku nasida, ndada laos lohaonku, jala lopokhononku nasida, ndada laos butbutonku.\n24:7 Jala lehononku tu nasida roha na tumanda ahu, na marhatutuhon ahu Jahowa; ingkon gabe bangsongku nasida, jala ahu gabe Debatanasida, ai mulak do nasida sogot tu ahu sian nasa rohanasida.\n24:8 Alai songon parbue ni hau ara angka na roa i, angka na so tarpangan dibahen hinaroana, suang songon i bahenonku, ninna Jahowa, si Sedekia raja ni Juda ro di angka indukna dohot pasipasi ni Jerusalem, angka na tading di tano on, nang angka na maringanan di tano Misir.\n24:9 Jala pasahatonku nasida gabe siruparupaon, gabe hamagaon di saluhut harajaon ni tano on, gabe haurahon jala gabe parumpamaan, gabe ende aling, jala gabe bura di saluhut inganan haambolongannasida na hubahen i.\n24:10 Jala tongosonku tu tongatonganasida podang, haraparon dohot begu sorop, paima tung sun siap nasida sian tano naung hulehon tu nasida dohot tu angka ompunasida i.


Mar 5 | `SLL | STEP | (Mat 8:28-34, Luk 8:26-37) Ena yalhobi sipi ala molere, hon ere Gerasa ganba bina ongwi.\n(Mat 8:28-34, Luk 8:26-37)\n1 Ena yalhobi sipi ala molere, hon ere Gerasa ganba bina ongwi. 2 Pirere Yisas ere mena ungure, yal ta kwia nigi dongwo yong sina momia, u pa dungure, hangwi. 3 Yal iwe, ari yulagi engwo bani mol pai olere, nona pangure, kebereng aling han waiya sungure, kunu ta paikima. 4 Hamen haung haung han sungure, si oulu di ole ole, mongwi. 5 Molere girungwo tangwo yulagi engwo hulu grang ali pare pare, hamen hul i moni mole, hai mere, gala dire dire mongwi. Molere, pegare ole, hulu kebereng aling bol kula hala sire sire mongwi.\n6 Ena yal i mole hamba, Yisas ulubi ire u pa dungwo hanere, bli si pire, ya manbi habilai sire, gala dire yu dungwi, 7 “Yisas, God wangye, ni tal ol na terala di pire une? Na hana pamia, ni hani pamo? 8 God mongwo ipire gauna gul honagi ol na tekio.” Dimia Yisas homa kwia nigi dongwo mena po ditomiraya ha i ya pai mongwi. 9 Mongure Yisas hon sirin bol tongwi, “Ni han dalo,” dungwi. “Na hana Kwia Miki Weni molia, taniga ta molkiwa.” 10 Direre Yisas di tere, “Na yalhobi ganba baniya ta u mena honaminia ni na hobale olekio.” 11 Dire hangure, kun miki weni emin ne mongure, hangwi. 12 Hanere sirin bol tere yu dungwi, “Ni na hobale olingere, kun yong sina i naminba?” 13 Dungure, Yisas “Owa, para dinia, po,” ditongwi. Ditongure, ari yong sina aidole, ere mena pire, kun yong sina ongwi. Ongure, kun hobi miki weni tu tausen mole, daang i nulu di wi ime pire, nir digan bir saagu dire, gol wai sungwi.\n14 Simia kun kene ongwo yalhobi iwe, te ongwi. Pire, tal ongwo ha i, ditongure, ari para weni pungwi. 15 Pirere, harala dire, Yisas mongwo bani ongwi. Pirere hangure, kwia nigi dongwo yong sina mongwo yal i krau pirere, yamoni mole ami di mongure hangwi. 16 Hanere, kul pungwi. Pungure tal ongwo i di tibi ol tongwi. 17 Tongure pirere, “Na ganbana bani pisolere, ere banta po.” 18 Ditongure, Yisas ere sipi ala nala di ungure, kwia yong sina mongure si doling i ole tongwo yali ure, sirin bol tere, “Na kina ereho namne?” dungwi. 19 Dimba Yisas mana dire yu ditongwi, “Ni nin ere gaminahobo mongwo malgi po. Pirere, God tal ol ni tere miling pir ni tongwo i, di tibi olana po.” 20 Ditongure, yali ere pire, tal ol tongwo maing di tibi olere, Dikapolis ganba bani molere, boling kul tibi olungwi. Olungure ari hobi molere, tal ongwo ha i, pirere, yo yangwi.\n(Mat 9:18-26, Luk 8:40-56)\n21 Ena Yisas ere sipi bani hon pirere, pi nir bina hoibi hol bani ongwi. Pi mongure ari tabin bir weni u ku bole mongwi. 22 Mongure, yal Yairas Yuda ari ha maing oo kene ongwo yali urere, Yisas gumang hanere, kebering gulung bolere sirin bol tere yu dungwi, 23 “Na auna migi irai nibil bir ole, golala di omia, ni ure gaung bani angere, si hon ere ya monamia wo.” 24 Dungure, Yisas yali kina ereho ongwi. Ongure, ari tabin bir hobi kri di u ku bolere, yobile sina ole mongwi. 25 Mongure, al ta kina doling bol ongwi. Ena airing iwe, algi bilere mongwi. Algi iwe, omaga ta bilkima. Me erin ana holo holo kebena sutani twelpela yia bil mongwo bani mongwi. 26 Ena ari dokta miki weni ure honagi ol tongure, airing i, moni bir kara pi dokta mongwo bani gongwi. Gombawe, nibil i wai ta sikima. 27 Hon u bir weni ongure mongwi. Molere, “Yisas gia ta yu omua,” dungwo pungwi. Pirere, u mongwo bani ungwi. Umba, ari taporal yobile sina ole mongwi. Mongure, al i haya u mobing hol urere, aling sine dire, galsina ongwo bani angwi. 28 Arere, yu nomani si pungwi, “Na Yisas galsina ongwo bani aga i, nibil wai sinamia,” di pungwi. 29 Ena yu ongure, nibil iwe, gintani wai sungwo ya moni mongwi. Mole, nin nomani si pungure, yong miling sina i para u wai ongure pungwi. 30 Ena yu ongure, Yisas na yulana obilga ura di dimia di pire, inaa dire, sirin bol tere yu dungwi, “Na mobina holi ara ure galsina ame?” 31 Dungure, gamahobi yu ditongwi, “Ari miki weni ure, ni yobile i sina olimia talongure galsina ama dine?” 32 Dungure, Yisas ari mongwo bane hobi han wabo dire, angwo yal gumang harala dire wa dungwi. 33 Dungure, al i u wai oiya di pirere, si pilo dire, gaung nungure, ure, Yisas mongwo bani ungwi. Urere, ya habilai sire, ha weni di ba bole di tibi olungwi. 34 Olungure, Yisas yu ditongwi, “Auna ye, ni na awai ol na tenangwo u wai nala di pire pir na tenga meri u wai pire monia. Ni kul pirikio. Nibil i kara wai simia, yon ura dinangure molo.”\n35 Ena Yisas ha i di te mongure, Yuda ha maing oo kene ongwo yal Yairus gamahobo tau ure, yu ditongwi, “Ni aun haya gomia, ni Tisa talwe di te mone?” 36 Yu dimba Yisas ha dungwo i pir tekima. Tekire Yairas yu ditongwi, “Ni nigi de pirkio. Yon ura dire, na onangwo pamia di pir na tere molo.” 37 Yu dire, ari hobi molo dire, hobang si tongwi. Si tere, Pita ire, Yems ire, ebering Yon ire dire, obil aule ire ongwi. 38 Pirere, pi ya singaba Yairas oo malgi pa dungwi. Pa dire, hangure, ari miki weni hai mere, pegare ole mongwi. 39 Ena Yisas hanere, yu ditongwi, “Ni yalhobi talongwo hai me mone? Ama i ta golkimia. Ya moni ul pai momua.” 40 Yu dungure, ari hobi wa gol tongwi. Tombawe, Yisas ala pire, ari mongwo hobi “Ere maini po,” ditongwi. Diterere, aang ire, irang ire, te gamahobo ya sui tai di ire dire, pi werang ta ama i pai mongwo bani ongwi. 41 Pirere, ama i aleng aki dire, yu ditongwi, “Amagir ye, airo.” 42 Ena yu dungure, ama i gintani aire, yamoni mole, hol wangwi. Wangure, me erin iwe, ana holo holo kebena sutani twelpela yia mongwi. Mongure, ari hobi hanere, yo yangwi. 43 Ena Yisas ha di nima pire yu ditongwi, “Na tal olga i, ari hawai ol tekio. Ama migi homena nenamia to,” dungwi.


PANGUHUM 3 - BIBLE & BUKU ENDE ONLINE\n3:1 Alai angka on do bangso parbegu, angka na pinasombu ni Jahowa mangunjuni Israel marhitehite nasida, gumodang luhut Israel angka na so parbotoboto hamusuon dompak Kanaan.\n3:2 Asa tung mamoto angka marga ni halak Israel, jala marsiajar di ruhut hamusuon, angka na so pinabotobotonasida na jolo.\n3:3 Na lima raja ni halak Palistim ro di saluhut halak Kanaan, halak Sidon dohot Hevi, angka na maringan di dolok Libanon, olat ni dolok Baal-Hermon sahat ro di Hamat.\n3:4 I ma angka nasida bahen pangunjunan tu Israel, asa tung botoon, manang na tangihononnasida patik ni Jahowa, angka na tinonahonna tu ompunasida, marhite sian tangan ni si Musa.\n3:5 Jadi dung maringan halak Israel di tongatonga ni halak Kanaan, Het i, Amori, Perisi, Hevi dohot Jebusi.\n3:6 Gabe dibuat ma borunasida bahen jolmanasida, jala dilehon borunasida tu anaknasida, jala disomba angka debatanasida.\n3:7 Dung i diulahon halak Israel ma sogo ni roha ni Jahowa, jala dihalupahon Jahowa, Debatanasida i, jala marsomba nasida tu angka Baal dohot tu angka sombaon.\n3:8 Jadi marsigorgor ma rimas ni Jahowa dompak Israel, gabe digadishon nasida tu tangan ni Kusan-Risataim, raja sian Mesopotamia, gabe marpandapotan halak Israel tu Kusan-Risataim ualu taon lelengna.\n3:9 Dung i mangangguhi ma halak Israel tu Jahowa, gabe dipahehe Jahowa ma sada sipalua di Israel, paluahon nasida, i ma si Otniel, anak ni si Kenas, anggi ni si Kaleb.\n3:10 Jadi songgop ma tu ibana Tondi ni Jahowa, gabe panguhum di Israel, jala borhat ibana marporang; jadi dipasahat Jahowa tu tanganna Kusan-Risataim, raja ni Ram, gabe dipapatu tanganna ma Kusan-Risataim.\n3:11 Jadi marhasonangan ma tano i opatpulu taon lelengna, dung i mate ma si Otniel, anak ni si Kenas.\n3:12 Alai diulahi halak Israel muse mambahen sogo ni roha ni Jahowa, gabe dipargogoi Jahowa ma si Eglon, raja sian Moab, mangalo Israel, ala diulahon nasida sogo ni roha ni Jahowa.\n3:13 Jadi marhara ibana tu halak Amon dohot tu halak Amalek, dung i borhat ibana, jala dipapatu Israel, jala disoluk nasida huta parharambiran.\n3:14 Jadi marpandapotan halak Israel tu si Eglon, raja sian Moab, sampulu ualu taon lelengna.\n3:15 Jadi mangangguhi ma halak Israel tu Jahowa, gabe dipahehe Jahowa di nasida sada sipalua, i ma si Ehud, anak ni si Gera, marga Benjamin, mate ia tanganna siamun. Dung i disuru halak Israel ma ibana mamboan silua tu si Eglon, raja sian Moab.\n3:16 Dung i dibahen si Ehud di ibana sada podang siduababa, saasta ganjangna, jala dihohoshon tu toru ni abitna di gontingna siamun.\n3:17 Jadi ibana manaruhon silua i tu si Eglon, raja sian Moab; jolma na mokmok situtu do ianggo si Eglon i.\n3:18 Jadi dung tolhas disombahon silua i, dipalaho ma jolma angka na mangusung silua i.\n3:19 Mulak ma anggo ibana sian ganaganaan, angka na mardonokkon Gilgal, jala ninna ma: Adong do hata sibunianku tu ho, ale rajanami; alai ninna rajai do: Sip ma! Dung i ruar ma sude angka na jongjong di lambungna.\n3:20 Dung i didapothon si Ehud ma rajai, na hundul di bilut paranginanginan parginjang hapunjunganna i; jadi ninna si Ehud ma: Adong do di ahu tona ni Debata tu ho. Jadi hehe ma rajai sian karosina.\n3:21 Mamintor dipatoltol si Ehud tanganna sihambirang, diumpat ma podangna sian gontingna siamun i, jala ditihamhon tu butuhana.\n3:22 Jadi ihut tu mata ni podang i masuk dohot suhulna, laos dihungkupi tabotabo i do mata ni podang i, ai ndang diumpat sian butuhana, laos ruar do ginagatna.\n3:23 Dung i ruar ma si Ehud tu bilut haroroan, jala dihinsu angka pintu ni bilut parginjang i, laos disordak do.\n3:24 Jadi dung ruar ibana, ro ma angka naposo ni rajai, hape sordak do angka pintu i didapot nasida, gabe didok ma: Ra tung patna do hinungkupanna di bilut paranginan i.\n3:25 Ia dung leleng nasida paimaimahon, maradu maila, hape ndang adong manang ise na mangungkap hinsuhinsu ni bilut parginjang i, gabe dibuat nasida ma anak hinsu, laos diungkap pintu i, jadi ida ma, tuannasida i nunga bustang di tano i mate.\n3:26 Alai nunga sanga maporus ianggo si Ehud, saleleng paimaimahon nasida, nunga pola dilaosi ibana angka ganaganaan i, jala malua ibana sahat tu Seira.\n3:27 Jadi dung sahat ibana tusi, dipalu ma sarune di dolok Epraim, jadi tuat ma halak Israel rap dohot ibana sian dolok i, ibana manguluhon nasida.\n3:28 Dung i didok ma tu nasida: Tole ihuthon hamu ahu, ai nunga dipasahat Jahowa halak Moab, musumuna i tu tanganmuna, jadi tuat ma nasida mangihuthon tu ibana, gabe dapot nasida angka hatariparan ni Jordan, tondong ni Moab, jala ndang diloas taripar nanggo sahalak.\n3:29 Jadi dibunu nasida ma uju i halak Moab arga sampuluribu halak, luhutna i halak na tambos jala parmusu na begu, jala ndang malua nanggo sahalak.\n3:30 Jadi tunduk ma Moab di ari na sasada i, marpandapotan tu Israel, gabe marhasonangan tano i ualupulu taon lelengna.\n3:31 Di pudina muse ro si Samgar, anak ni si Anat, na mambunu halak Palistim onom ratus halak marhitehite sada batahi, asa dohot do ibana paluahon Israel.


Hakim-hakim 6 (TOBA)\nI. Halak Midian manosak Israel. Lumbalumba ni sada panurirang 1-10. II. Suruan ni Jahowa manjou si Gidion. Pelean pinelehonna i 11-24. III. Haloloha ni langgatan ni Baal 25-32. IV. Tanda halongangan patogu haporseaon ni si Gidion 33-40\n1(I.) Dung i diulahon halak Israel muse ma sogo ni roha ni Jahowa, gabe dipasahat Jahowa nasida tu tangan ni Midian, pitu taon lelengna.\n2Jadi dung mangarupa tangan ni Midian tu Israel, dipambahen halak Israel ma di nasida jaringjing angka di dolok dohot liang dohot huta na gonting, bahen haporusanna moradophon Midian.\n3Ai disi adong disabur halak Israel, mamintor ro halak Midian, Amalek dohot halak habinsaran mangaromrom nasida.\n4Jala dibahen parsaroanna manosak nasida laho mangago parbue ni tano i, sahat ro di Gaza, jala ndang adong ditebahon hangoluan di Israel, nang birubiru, nang lombu, nang halode.\n5Ai nangkok do nasida rap dohot pinahannasida dohot undungundungna, songon haroro ni sihapor dibahen deakna, jala ndang habilangan torop ni jolma dohot untonasida, disola nasida ma tano i laho mamansingkon.\n6Jadi tarjepol situtu ma Israel maradophon Midian, gabe mangangguhi halak Israel tu Jahowa.\n7Jadi dung mangangguhi halak Israel tu Jahowa ala Midian.\n8Jadi disuru Jahowa ma sada halak panurirang manopot halak Israel, jala didok ma tu nasida: Boti hata ni Jahowa, Debata ni Israel: Nunga hupanangkok hamu sian Misir, jala huparuar hamu sian bagas parhatobanon.\n9Jala hupalua hamu sian tangan ni halak Misir, sian tangan ni saluhut angka na mangarupa hamu, jala hupabali nasida moradophon hamu, jala hubasabasahon tu hamu tanonasida.\n10Jala ningku do mandok hamu: Ahu do Jahowa, Debatamuna, unang habiari hamu debata ni halak Amori, nampuna tano na niingananmuna, hape ndang ditangihon hamu suarangku.\n11(II.) Dung i ro ma suruan ni Jahowa, jala marlinggomlinggom di toru ni hariara na di Opra, si Joas pinompar ni si Abieser nampunasa, mardege eme do anggo si Gidion, anakna i di pardegean, laho mangkaporushon maradophon halak Midian.\n12Jadi diida ibana ma suruan ni Jahowa na mandok tu ibana: Didongani Jahowa ma ho, ale ulubalang na gogo!\n13Alai ninna si Gidion ma tu ibana: Santabi ale Tuhan! Aut na Jahowa tutu dongannami, boasa tung masa saluhutna on tu hami? Jala didia do saluhut halongangan, angka na binahenna, angka na binaritahon ni ompunami tu hami, songon on: Nda Jahowa do na panangkok hami sian Misir? Hape anggo nuaeng, nunga ditadingkon Jahowa hami, jala nunga dipasahat hami tu tangan ni halak Midian.\n14Dung i didompakkon Jahowa ma ibana, huhut didok: Laho ma ho di hagogoonmon, ingkon ho paluahon Israel sian tangan ni halak Midian; nda Ahu do na marsuru ho?\n15Alai ninna si Gidion tu Ibana: Santabi ale Tuhan! Tung marhitehite aha ma ahu paluahon Israel? Ida ma, hami na saompu do na ummetmet di marga Manasse, jala ahu do apala siampudan pinompar ni damang.\n16Alai ninna Jahowa ma tu ibana: Ala Ahu mandongani ho, jadi tunduk bahenonmu halak Midian, songon jolma sada.\n17Dung i ninna si Gidion ma tu Ibana: Molo tung maruli asi ni roha ahu di jolomi, sai bahen ma tu ahu tanda sada, paboa Ho na mangkatai dohot ahu.\n18Santabi, unang ma Ho morot sian on, paima ro ahu mulak tu Ho, asa hualap pelean sipelehononku di jolomu; gabe ninna Ibana ma: Tinggal pe Ahu, paima mulak ho.\n19Dung i masuk ma si Gidion, jala dihobas anak ni hambing sada, dohot sagusagu na so niigaran sian sasolup itak; dibahen do juhut i tu bagasan sada ampang, jala huahuana dibahen tu bagasan mangkuk, jala ditaruhon tu Ibana, tu toru ni hariara i, jala diparade.\n20Dung i ninna suruan ni Debata ma tu ibana: Buat ma juhut i dohot sagusagu na so niigaran, jala peakkon tu atas dolok batu on, usehon ma anggo huahuana tusi. Jadi dibahen ibana ma songon i.\n21Dung i ditullukkon suruan ni Jahowa ma ujung ni tungkot na di tanganna i, asa dais tu juhut dohot tu sagusagu na so niiasoman i, gabe ruar ma api sian dolok batu manganhon juhut i dohot sagusagu i, laos so dapot matana be anggo suruan ni Jahowa.\n22Jadi dung mamoto si Gidion, tung suruan ni Jahowa do Ibana hape, gabe didok ma: Mate ma ahu, ale Tuhan Jahowa! Ala naung huida hape suruan ni Jahowa adop bohi be.\n23Dung i ninna Jahowa ma tu ibana: Dame ma di ho! Unang ho mabiar, ndang mate ho ala ni.\n24Dung i dipauli si Gidion ma disi langgatan sada di Jahowa, jala dibahen goarna: Jahowa haroroan ni hatuaon! Rasirasa sadarion sai disi dope i di Opra, pinompar ni Abieser nampunasa.\n25(III.) Dung i bornginna i ninna Jahowa ma tu ibana: Buat ma sada anak ni lombu sian lombu ni amami dohot lombu paduahon na marumur pitu taon, jala lohai ma langgatan ni Baal ni amami, jala taba sombaon na di atasna.\n26Dung i paulionmu ma sada langgatan di Jahowa, Debatam, di punsu ni dolok batu on, di haroroan, dung i buat ma lombu paduahon i, jala pelehon sada pelean situtungon sian hau ni sombaon naung tinabami.\n27Jadi diarahon si Gidion ma sampulu halak sian angka naposona, jala dibahen ma songon na nidok ni Jahowa tu ibana; alai dibahen biarna mida pinompar ni amana dohot mida halak isi ni huta i mambahensa arian, gabe bornginna i dibahen.\n28Jadi dung dipasogot isi ni huta i hehe manogotna i, ida ma, nunga maloha langgatan ni Baal, jala nunga tartaba sombaon di atasna, jala lombu paduahon i, nunga dipelehon di atas langgatan nambura pinaulina i.\n29Dung i angka ninna be ma tu donganna: Ise ulaning mambahen haurahon on? Jadi dung disulingkit nasida, jala diusousoi nasida, gabe didok halak ma: Si Gidion, anak ni si Joas do mambahensa.\n30Jadi ninna isi ni huta i ma tu si Joas: Boan ma anakmu tu ruar, ingkon mate ibana bunuon, ala na nilohana i langgatan ni Baal, jala ala tinabanna i sombaon di atasna.\n31Alai ninna si Joas ma tu saluhut angka na jongjong di lambungna: Hamu do huroha naeng marlulu Baal, manang naeng manolongi ibana? Manang ise na naeng marlulu ibana, ingkon marutang hosa ibana; tapaima ma tu marsogot, molo tung na tutu ibana Debata, tutu ma laos ibana marlulu ibana ala maloha langgatanna i.\n32Jadi olat ni ari na sasada i, digoar halak ma ibana Jerubbaal, ai ninna do: Baal sandiri ma marlulu tu ibana, ala na nilohana langgatanna i.\n33(IV.) Dung i marluhut ma sude halak Midian dohot Amalek dohot halak sian habinsaran, taripar ma nasida jala marsaro di rura Jesreel.\n34Jadi ro ma Tondi ni Jahowa songgop tu si Gidion, dipalu ma sarune, asa marhara tu pinompar ni si Abieser.\n35Dung i disuru ma suruanna tu sandok marga Manasse, laos dihara dohot nasida; disuru huhut suruanna manopot marga Aser, Zebulon dohot Naptali, gabe ro be nasida manjumpangkon ibana.\n36Dung i ninna si Gidion ma tu Debata: Molo tung tongon Ho paluahon Israel marhitehite tanganku, songon na nidokmi.\n37Ida ma, hupahembang ma bobak ni birubiru na marimbulu on di pardegean, molo tung holan bobak i marnambur, jala mahiang sandok tano i humaliang, jadi tandaonku ma sian i, paboa tutu Ho naeng paluahon halak Israel marhitehite tanganku, songon na nidokmi.\n38Dung i jumpang ma songon i; ai dung dipasogot ibana hehe manogotna i, diporo ma bobak i, gabe manetehi nambur sian bobak i gok sada saoan aek.\n39Dung i ninna si Gidion ma tu Debata: Unang tung marsigorgor rimasmu mida ahu, ala mangkuling ahu sahalinari sambing, ala huunjuni dope sahalinari marhitehite bobak on: Holan di bobak on mahiang, jala nambur di sandok tano i humaliang.\n40Dung i dibahen Debata ma songon i di na saborngin i, mahiang holan di bobak i, jala nambur di sandok tano i humaliang.


Angka Ende 4 | Alkitab TOBA\n← Angka Ende 5\nAngka Ende 3 →\n4:1 Ida ma, tung na uliutus do ho, ale hasoloan ni rohangku, na uliutus do ho tutu! Songon mata ni darapati do matam, tarida sian pudi ni pangkuphupi ni ulum; siporhotmu pe tudoshon sada punguan hambing angka na mangulon di bona ni dolok Gilead.\n4:2 Angka ngingim hira sada punguan birubiru nambura ginustingan dope imbuluna, angka na manaek sian pangarembean, angka na marlinduat be, jala ndang dung tumbasan.\n4:3 Songon bonang na tinubar do bibirmu duansa, lambok situtu do pangkuling ni pamanganmu; songon parbue ni dalimo na sineat do hurummu, tarida sian pudi ni pangkuphupi ni ulum.\n4:4 Songon tungkup pinauli ni si Daud ia rungkungmu, na pinauli bahen sangkotan ni sinjata, pola saribu parinse sangkot tusi, luhutna i sinjata ni angka ulubalang do.\n4:5 Adopmu na dua i, songon anak ni hije na linduat, angka na manjampal di tongatonga ni bunga pansur.\n4:6 Paima lamo ari, jala maporus angka halinu, naeng ahu mardalan tu dolok hatubuan ni mir dohot tu robean hatubuan ni haminjon.\n4:7 Tung na uliutus sahali do ho, ale hasoloan ni rohangku, jala ndang adong lindangmu.\n4:8 Rap ma hita sian Libanon, ale oroan, rap tuat ma hita tutu sian Libanon; manatapnatap ma ho sian punsu ni dolok Amana, sian punsu ni Senir dohot Hermon, sian pangulonan ni angka singa, sian angka dolok haroroan ni babiat.\n4:9 Nunga tung tunduk rohangku dibahen ho, ale pariban oroanku! Nunga tung dibuat ho rohangku marhite sian pangkidop ni matam sahali, marhite sian sanjure horunghorung na di rungkungmi.\n4:10 Tung na arga situtu do angka tanda ni holong ni roham, ho ale pariban oroanki, andul do dumenggan holong ni roham sian anggur, jala dumenggan do uap ni miakmu, sian nasa miak na hushus.\n4:11 Situak ni loba manetehi sian pamanganmu, ale oroan, situak ni loba dohot susu tutu di toru ni sialap ingkaum, jala uap ni pangkeanmu, songon uap ni Libanon.\n4:12 Songon porlak na tipak marparik humaliang do ho, ale pariban oroanki, songon pansur na nirunggaan, songon sumur na sinahap.\n4:13 Angka tumburmu do songon porlak Eden na gok hau dalimo, marparbue angka na arga situtu, tole hau hapur na angur situtu.\n4:14 Tole hau tusam dohot hau ingul, tole hau haminjon dohot ulumamis, tole hau mir dohot aloe ro di saluhut hau pamurpuri, angka na denggan situtu.\n4:15 Songon pansur do ho di bagasan porlak, jala songon mual aek hangoluan, songon sunge na mabaor sian Libanon.\n4:16 Hehe ma ho, ale alogo sian utara, jala ro ma ho, ale alogo sian dangsina, mangombus ma ho sian porlakku, asa muap uapna na angur i! Sai ro ma ho ale hasudungan ni rohangku tu bagasan porlakna, jala mangan sian parbuena angka na arga i!


1 Hat Jesus die Jeans erfunden? Vom Unsinn mancher Jesus-Romane.Overath, Joseph\n2 Vater Jesu? Ein Heiliger in den Schlagzeilen.Overath, Joseph